title: Dallapé

text: Syksyllä 1933 orkesteri siirtyi soittamaan Hallituskadulle Heimolan taloon, jonka edellinen käyttäjä oli ollut Suomen eduskunta. Samalla perustettiin Dallapé-opisto, joka toimi talon yläkerrassa. Opistossa orkesterin jäsenet jakoivat oppejaan aloitteleville muusikoille, kuten Olavi Virralle ja Kauko Käyhkölle, jotka molemmat liittyivät myöhemmin Dallapén riveihin. Näyttelijätär Ansa Ikonen, joka oli Tuomikosken löytö, opetti opistolla laulua ja englantia. Ikonen nähtiin muutaman kerran Heimolassa Dallapén solistina, laulaen ”O sole mioa” sekä ”Dinahin” englannin kielellä.


title: Dallapé

text: Kesän 1934 kiertue tehtiin kaksiosaisena: touko–kesäkuussa kierrettiin 49 keikkaa Etelä- ja Itä-Suomessa ja heinä–elokuussa 44 keikkaa Länsi- ja Pohjois-Suomessa. Samana vuonna Vili Vesterinen kävi Tukholmassa voittamassa Pohjoismaiset harmonikkamestaruuskilpailut.


title: Dallapé

text: Vuonna 1934 Jäppilä jätti Dallapéssa soittamisen ja jättäytyi orkesterinsa taustavoimaksi, hoitamaan opistoasioita, julkaisutoimintaa ja managerin tehtäviä. Vuosina 1935–1936 kesäkiertueiden kapellimestariksi ja laulusolistiksi tuli Georg Malmstén. Talvikausina kapellimestarin tehtäviä hoiti Helge Pahlman. 13-miehisen orkesterin uusia nimiä olivat Malmsténin kaudella saksofonisti Toivo Linnavirta, rumpali Ossi Aalto, trumpetisti Tauno Kukko, pasunisti Martti Ounamo. Malmstén harjoitti orkesterin konserttivalmiiksi ja kabaree-tyylinen show sai koreografiat. Ohjelmisto sisälsi muun muassa numerot ”Vanhan kartanon kehräävä rukki”, ”Eila, tunturien tyttö”, ”Uinu pikkumies”, sekä jo aavistuksen jatsahtavat show-numerot ”Tiger Rag” ja ”Idän pikajuna” (joka myöhemmin opittiin tuntemaan paremmin ”Meksikon pikajuna”-nimisenä). Kesäkiertue oli edellisvuoden tapaan kaksiosainen, ja syksyllä orkesteri teki vierailun Ruotsiin.


title: Dallapé

text: Seuraavana vuonna tehtiin kesäkiertue samalla kokoonpanolla. Uutta materiaalia olivat muun muassa Allu Kososen sovittama ”St. Louis Blues” ja ”Aamulaulu”. Pienestä jatsahtavasta heräämisestä huolimatta orkesterin linja oli vieläkin varsin raskassointinen, ja Malmsténin kauden ohjelmistoon kuului muun muassa paljon operettisävelmiä, kuten ”Viktoria ja hänen husaarinsa” ja ”Bagdadin kalifi”. Näitä yhtyeen kovimmat jazzmiehet soittivat läpi melko pitkin hampain. Allu Kosonen siirtyikin pian Rytmipoikiin soittelemaan synkopoidumpaa meininkiä.


title: Dallapé

text: 1937 Malmstén lähti omille teilleen ja Dallapén otti johtoonsa ksylofonisti Eino Katajavuori. Ohjelmistoon otettiin uusia jazz-numeroita muun muassa ”Bugle Call Rag”, sekä jatsahtava sovitus Merikannon laulusta ”Soi vienosti murheeni soitto”. Tavanmukaiselle kesäkiertueelle tuli uutena miehenä mukaan pianisti Kauko Kotivalo Tekonen sekä laulusolistiksi jälleen kerran A. Aimo. Samana vuonna tehtiin toinen ruotsinvierailu, jolla Malmstén toimi orkesterinjohtajana.


title: Dallapé

text: Elokuussa 1937 raastuvanoikeus päätti lakkauttaa Dallapé-orkesteri ry:n toiminnan katsottuaan, että orkesterin toiminta ei vastannut yhdistykselle asetettavia aatteellisia periaatteita. Tämä tiesi Dallapé-opiston loppua. Syksyllä orkesteri siirtyi Heimolasta Mikadoon.


title: Dallapé

text: Keväällä 1938 Kauko Käyhkö lauloi Dallapén levysessiossa ja liittyi orkesteriin kesäkiertueen alkaessa, hoitaen laulamisen ohessa myös kitaristin tehtäviä. Kesällä tehtiin taas tavanmukainen kaksiosainen Suomi-kierros. Loppukesästä Kemin Teatteritalolla orkesterin harjoituksiin ilmestyi amerikansuomalainen Bruno Laakko, joka kyseli soittajanpaikkaa. Koesoittoon hän ilmestyi kullatun saksofonin, hienon kalliin klarinetin ja tuskin koskaan suomessa nähdyn bassoklarinetin kera. Jo ensisävelien jälkeen kaikki tajusivat, että kyseessä oli ensiluokkainen muusikko ja todellinen swing-mies. Laakko otettiin välittömästi orkesterinjohtajaksi. Laakon myötä orkesteri siirtyi enemmän synkopoidun swingin pariin, Laakon esikuvan Benny Goodmanin tyyliin. Hän toi orkesteriin myös vapaan improvisoinnin. Soittotaitojensa lisäksi Laakko oli erinomainen sovittaja. Pian Dallapén ohjelmistossa olikin hänen versionsa monista amerikkalaisista menestysiskelmistä, kuten ”Alexander’s Ragtime Band”, ”Jeepers Creepers” ja ”Dinah”.


title: Dallapé

text: Syksyllä 1938 orkesteri kävi kolmen viikon kierroksella Ruotsissa, ja talvella Ravintola Mikado vaihtui Kaisaniemenkadun Lepakko-ravintolaan. Dallapéstä lähtivät pois ensin Kukko ja Ounamo, sitten Katajavuori ja Vesterinen jotka perustivat oman orkesterinsa. Tämän jälkeen orkesterin kokoonpano oli viimeisenä rauhanvuonna: Pahlman, Raivonen ja Linnavirta saksofoneissa, Impivaara ja Armas Miettinen trumpeteissa, Ahti Pilvi pasuunassa, Lindroos bassossa, Käyhkö kitarassa, Onni Laihanen pianossa ja Aalto rummuissa, Laakon soittaessa saksofonia ja klarinetteja. Tässä vaiheessa haitarit olivat jääneet jo taka-alalle ja puhaltimet vallanneet orkesterin. Hanuristeina toimi tarvittaessa Onni Laihanen ja Paavo Raivonen.


title: Dallapé

text: Kesän 1939 lopulla orkesteri levytti Käpylän työväentalolla salanimellä ”Bruno Laakko ja Lepakot” Columbia-levymerkille Salanimen avulla vältyttiin sopimusrikkomukselta PSO:n Odeonin kanssa. Sessiossa levytettiin nelisenkymmentä kappaletta, joista 34:n laulajana oli Olavi Virta. Laakko itse lauloi kappaleet ”Aleksanterin rytmiorkesteri” (Alexander’s Ragtime Band) ja ”Kissa vieköön” (Jeepers Creepers), johon suomenkielisen sanoituksen teki Kauko Käyhkö. Virran kappalevalikoima koostuu lähinnä tangoista ja jenkoista, mutta on mukana pari erinomaista swing-numeroakin, ”Ruusuhuone” ja ”Teetä kahdelle”, joissa voi kuulla Laakon hienosti improvisoidut klarinetti- ja saksofonisoolot.


title: Dallapé

text: Talvisotaan päättyi Dallapén loistokas swing-kausi Bruno Laakon johdolla, miesten jouduttua rintamalle yksi kerrallaan. Välirauhan aikana orkesteri keikkali satunnaisesti Helge Pahlmanin johdolla, miehistön koostuessa vaihtuvista soittajista, Kullervo Linnan soittaessa rumpuja ja Kauko Käyhkön toimiessa laulajana. Jatkosodan syttyminen kesällä 1941 keskeytti orkesterin toiminnan kolmeksi vuodeksi.


title: Dallapé

text:
Vuonna 1944 Helge Pahlman kokosi jälleen swing-Dallapén kasaan ja aloitti keikkailut Alppilavalla ja Malminkadun Seurantalolla. Kokoonpanossa soittivat Linnanvirta ja Pahlman saksofoneissa, Kukko, Miettinen ja Olavi Koskela trumpeteissa, Olavi Lampinen pasuunassa, Tapani Valsta pianossa, Alvi Palho kitarassa, Eero Lindroos (Lauresalo) bassossa ja Linna rummuissa. Kesän 1945 kiertue katkesi lyhyeen, Olavi Virran saatuaan tarpeekseen kesken kaiken. Viimeinen suuri kesäkiertue tehtiin 1948 laulusolisteina Sävelsiskot ja Georg Malmstén. Myös levytyksiä tehtiin. Vuoden 1946 Sointu-levytykset ovat kaikki todellisuudessa Dallapén soittamia, vaikka levyssä lukikin Sointu-orkesteri. 1951–1952 se levytti omalla nimellään Saarikon edustamille Triola- ja Philips-merkeille. Yhtye jatkoi vaihtelevin kokoonpanoin aina vuoteen 1955 asti, jolloin yhtyeen soittopaikka, Malminkadun Seurantalo, lakkautettiin.
"Kankkulan kaivolla" -radiohupailun sytyttämän humppavillityksen levitessä ympäri Suomea Jäppilä kokosi Dallapén uudelleen kasaan 1960 juhlakonserttia varten. 1960–1962 suuressa kokoonpanossa soittivat lähes kaikki 1930-luvun kultakauden muusikot A. Aimon toimiessa solistina. Tätä seurasi satunnaisia levytyksiä Georg Malmstenin ja Allu Kosusen johdolla, sekä radio- ja TV-esiintymisiä. Vuonna 1962 orkesteri aloitti keikkailun kokoonpanolla Jäppilä, Linnanvirta, Lauresalo, Olavi Palonen, Toivo Nuora, Eino Lehtonen, A. Aimon hoidellessa edelleen lauluhommat.Tässä vaiheessa Martti Jäppilä luovutti orkesterin musiikillisen johdon ja talousasioiden hoidon kokonaan Eero Lauresalolle. Jäppilä oli kuitenkin Dallapén johtaja kuolemaansa saakka. Dallapén toimintaa kannatti kuitenkin jatkaa, koska keikkoja oli vuosittain yli sata. Dallapén ohjelmisto muuttui hieman enemmän tangopainotteiseksi 1960-luvun puolivälin ”tangokuumeen” ajaksi ja orkesteri esitti kotimaisten tangojen lisäksi mm. Malandon tangoja. Dallapé säesti Aikamiehet-kuoroa sen levyttäessä Martti Jäppilän valssin "Iltatuulen viesti", joka nousi vuonna 1967 Suomen eniten soitettujen ja myytyjen äänilevyjen joukkoon.


title: Dallapé

text: A. Aimon kuoltua jouluna 1963 hänen tilalleen tuli Ossi Lehtinen ja myöhemmin Mikko Järvinen. Jäppilän kuoltua 1967 orkesterin johtajan tehtävät siirtyivät Eero Lauresalolle, jonka jälkeen johtotehtävissä on jatkanut hänen poikansa Juhani Lindroos. Yhtyeeltä rupesi tulemaan albumeita säännöllisin väliajoin. Vuodesta 1969 Dallapé keikkali kokoonpanolla Antero Aarre, Aimo Niemi, Leo Kähkönen ja Johnny Forsell. 1970-luvun solisteina muun muassa Kalevi Korpi ja Mauri Härmä. Vuonna 1975 julkaistulla Dallapén 50-vuotisjuhlalevyllä esiintyivät Georg Malmstén, Kauko Käyhkö, Tauno Palo ja Kalevi Korpi. Malmsténin ja Palon osalta kyseessä olivat heidän viimeisiksi jääneet esiintymisensä äänilevyllä. Myös Berit (Tuula Etola) teki 1970-luvulla kaksi LP-levyä Dallapén solistina. Dallapé oli vakioesiintyjä vuosina 1977–1988 järjestetyillä Lappeenrannan humppafestivaaleilla. Orkesteri oli lisäksi eräitä kertoja mukana maakunnallisissa musiikkitapahtumissa, mm. Sata-Häme Soi -tapahtumassa Ikaalisissa.


title: Dallapé

text: Dallapé piti 50-vuotisjuhlakonserttinsa Helsingin Kulttuuritalossa 25. syyskuuta 1975. Televisioidun konsertin kapellimestarina oli Rauno Lehtinen ja sen juonsi Heikki Hietamies. Solisteina esiintyivät Berit, Martti Suuntala, Ossi Lehtinen, Kalevi Korpi, Tauno Palo ja Kauko Käyhkö. Ohjelmassa oli myös haitaristi Aimo Niemen, saksofonisti Leo Kähkösen ja pianisti Asser Fagerströmin sooloesityksiä. Juhlassa oli kunniavieraana Georg Malmstén, joka ei sairautensa vuoksi itse voinut esiintyä.


title: Dallapé

text: 1980-luvulla orkesterissa soittivat Antero Aarre, Yrjö Luukkonen, Kaj Joneson, Juhani Lindroos ja Krister Palmgren, Kosti Seppälän toimiessa solistina. Haitaristi Aimo Niemi oli kuollut äkillisesti vuonna 1979 ja hänen tilalleen tullut Erkki Tuulikari kuoli vuonna 1983. Samana vuonna laulusolisti Mauri Härmä palasi aiempaan ammattiinsa poliisikonstaapeliksi ja hänen paikalleen tuli Kosti Seppälä. Vuonna 1989 Antero Aarre vaihtui Aulis Liljanderiin. Eero Lauresalo oli lopettanut aktiiviuransa 1980-luvun taitteessa, mutta hän kirjoitti runsaasti sovituksia tämän jälkeenkin, mm. suurimpaan osaan vuonna 1989 ilmestyneen "Suomen Joutsen" -albumin kappaleista. Kyseinen levy oli orkesterin ensimmäinen albumi yli kymmenen vuoden tauon jälkeen ja samalla sen ensimmäinen CD-levy. 1990-luvulla yhtyeen kokoonpano on vaihtunut säännöllisesti, ja on vuosituhannen vaihduttua toiminut 6-miehisenä. Kosti Seppälän johdolla Dallapé julkaisi yhteensä kolme albumia, joista "Juhlalevy" (2000) saavutti kultalevyyn oikeuttavan myynnin. 1990-luvulla esiintyivät vielä satunnaisesti orkesteriin 1930-luvulla tulleet Ossi Aalto, Asser Fagerström, Tauno Kukko ja Eero Lauresalo.


title: Dallapé

text: 2005 avattiin Helsingin Kallioon Dallapénpuisto Aleksis Kiven kadun ja Teollisuuskadun väliin. Puiston avajaisissa soitti orkesteri itse.


title: Dallapé

text: Vuonna 2010 orkesterin johtajaksi tuli Juha Hostikka. Dallapé-orkesteri alkoi jälleen soittaa suurella kokoonpanolla. Dallapé julkaisi 2010 uuden levyn Jälleen soittaa Dallapé, jossa solisteina olivat Juha Hostikka ja Sami Saari sekä vierailevana solistina Topi Sorsakoski. Vuonna 2011 julkaistulla "Soittajan sussu" -albumilla esiintyi vierailevana solistina Maria Ylipää. Vuonna 2013 Juha Hostikka ja Dallapé-orkesteri jatkoivat esiintymisiään. Yhtye julkaisi 15. marraskuuta 2013 albumin "Matkalla Timbuktuun", jolla vierailevana solistina on lauluyhtye Rajaton.


title: Dallapé

text: Dallapé juhli 90-vuotista taivaltaan palaamalla synnyinjuurilleen Helsingin Kivinokkaan, jossa yhtye esiintyi juhannusaattona 19. kesäkuuta 2015.


title: Asetyylisalisyylihappo

text: Asetyylisalisyylihappo (ASA), joka tunnetaan myös nimellä aspiriini lääkkeen tunnetuimman tuotemerkin mukaan, on tulehduskipulääke, joka lievittää kipua ja kuumetta sekä vähentää tulehdusta. Asetyylisalisyylihapolla on myös haittavaikutuksia, lähinnä se, että se ärsyttää ruoansulatuskanavaa ja se voi myös aiheuttaa pitkäaikaiskäytössä mahahaavan. Lapsille ei tule antaa asetyylisalisyylihappoa sisältäviä valmisteita, sillä aineella epäillään olevan yhteys Reyen oireyhtymään. Lääkkeen tunnetuin kauppanimi on Aspirin.


title: Asetyylisalisyylihappo

text: Asetyylisalisyylihappo ehkäisee veren hyytymistä, joten sitä voidaan käyttää ehkäisemään veritulppia. Monet veritulpille alttiit henkilöt nauttivat säännöllisesti ennalta ehkäisevässä tarkoituksessa asetyylisalisyylihappoa. Yleinen virheellinen käsitys tästä on että asetyylisalisyylihappo "ohentaa verta". Asetyylisalisyylihapon ehkäisevä vaikutus veritulppien muodostumisessa perustuu kuitenkin siihen, että se estää erästä tromboksaani A:n muodostumiseen osallistuvaa entsyymiä toimimasta. Tromboksaani A tehostaa verihiutaletulpan muodostumista.


title: Asetyylisalisyylihappo

text: Asetyylisalisyylihapon kipua ja tulehduksia lieventävä vaikutus perustuu siihen, että se toimii irreversiibelinä inhibiittorina syklo-oksigenaasille, jolla on tärkeä rooli prostaglandiinien synteesissä. Aktiivisen keskuksen läheinen seriinitähde asetyloituu, jolloin entsyymin toiminta estyy. Asetyylisalisyylihappo sitoutuu tehokkaammin COX-1-varianttiin. Prostaglandiinien synteesi kiihtyy juuri kuumeen ja kivun aikana. Syklo-oksigenaasi on sama entsyymi, joka osallistuu veren hyytymiseen.


title: Asetyylisalisyylihappo

text: Luonnon salisylaatteja, joiden synteettisenä johdannaisena asetyylisalisyylihappoa voidaan pitää, on luonnossa muun muassa pajun kuoressa. Kuorta onkin käytetty rohtona kuumeeseen ja reumaattiseen särkyyn kautta aikojen. Vanhimmat todisteet pajurohdosten käytöstä ovat tuhansien vuosien takaa (1500 eaa.), Egyptistä löydetyissä Ebersin papyruksessa. Samanlaisia mainintoja on myös muinaisilta sumereilta ja assyrialaisilta. Pajun, erityisesti valkosalavan ("Salix alba"), käyttö rohdoksena on ollut tunnettua myös kiinalaisten, intialaisten ja kreikkalaisten kulttuurien keskuudessa .


title: Asetyylisalisyylihappo

text: Euroopassa Hippokratesta pidetään pitkälti modernin lääketieteen isänä, ja hänen osuuttaan pajun kuoren voittokulkuun nykymaailman kenties käytetyimmäksi lääkkeeksi, asetyylisalisyylihapoksi, pidetäänkin siksi merkittävänä. Hippokrateen kuvaukset pajun kuoresta saatavasta valkoisesta jauheesta kivunlievittäjänä ovat säilyneet tähän päivään. Tärkeä virstanpylväs asetyylisalisyylihapon historiassa on myös ollut pastori Edmund Stonen innovatiivinen ajatus kokeilla pajunkuoren tehoa horkkatautia poteviin kyläläisiin .


title: Asetyylisalisyylihappo

text: Myöhemmin pajurohdosten vaikutusmekanismien tutkiminen johti pääasiallisena pidetyn tehoaineen, salisiinin eristämiseen. Ensimmäisenä yhdisteen pajusta löysi ranskalainen tiedemies Henri Leroux vuonna 1829. Eristäminen oli kuitenkin aikaa vievää ja kallista, jonka vuoksi työ salisiinin synteettisen johdannaisen tuottamiseksi aloitettiin samoihin aikoihin.


title: Asetyylisalisyylihappo

text: Salisyylihappoa valmistettiin synteettisesti 1800-luvun puolivälissä, mutta sen käyttö lääkkeenä ei ollut laajaa hapon aiheuttamien sivuvaikutusten, yleisimmin mahaärsytysten vuoksi. Siedetympää yhdistettä kehitteli muun muassa ranskalainen kemisti Charles von Gerhard, joka onnistui valmistamaan salisyylihaposta asetyloidun muodon, asetyylisalisyylihapon vuonna 1853. Keksijällä ei ollut mielenkiintoa keksintönsä markkinoimiseen, ja sillä erää tuote unohtui vuosikymmeniksi.


title: Asetyylisalisyylihappo

text: 1800-luvun lopussa Bayerilla työskennelleet Felix Hoffmann ja Arthur Eichengrün osallistuivat molemmat merkittävällä panoksella asetyylisalisyylihapon teollisen synteesimenetelmän kehittämiseen, joka valmistui vuonna 1897. 6. maaliskuuta 1899 Bayer sai tuotteelle patentin kauppanimellä Aspirin ja tuote saatiin markkinoille..


title: Asetyylisalisyylihappo

text: Asetyylisalisyylihappo oli tuolloin ensimmäisiä teollisesti valmistettuja tulehduskipulääkkeitä. Nykyisin Aspirin-valmistetta käytetään maailmalla 100 miljoonaa tablettia päivittäin. Asetyylisalisyylihappoa sisältäviä lääkevalmisteita myydään Suomessa myös muun muassa tuotenimillä "Disperin" ja "Primaspan".


title: Anna-Liisa

text: Anna-Liisa on suomalainen naisen yhdysnimi. Se on kahden nimen, Annan ja Liisan, yhdistelmä. Tammikuuhun 2018 mennessä nimi on annettu 18 864 henkilölle. Nimi on ollut erityisen suosittu 1920-luvulta aina 1950-luvun loppuun saakka, jolloin noin 15 000 lasta sai nimekseen Anna-Liisan. Noin 80 % suomalaisista Anna-Liisoista on syntynyt juuri tuona aikana. Anna-Liisa on Suomen yleisin yhdysnimi.


title: Anna-Liisa

text: Anna-Liisalla ei ole suomenkielisessä kalenterissa omaa nimipäivää, mutta Annan nimipäivä on 9. joulukuuta ja Liisan 19. marraskuuta.


title: Anna-Liisa

text: Katso Anna ja Liisa.


title: Dallape

text: Dallape voi tarkoittaa ainakin seuraavia:


title: Live Aid

text: Live Aid oli 13. heinäkuuta 1985 Lontoossa ja Philadelphiassa järjestetty suuri kaksoiskonsertti, jolla kerättiin rahaa Etiopian nälänhädän uhreille. Konserteissa esiintyi suuri joukko sen ajan tähtiesiintyjiä. Konserttien pääjärjestäjinä toimivat Bob Geldof ja Midge Ure.


title: Live Aid

text: Konsertit pidettiin Wembleyllä Lontoossa 72 000 katsojan edessä ja JFK Stadionilla Philadelphiassa 90 000 katsojan edessä. Televisiosta konsertteja seurasi noin 1,5 miljardia katsojaa sadassa maassa. Samanaikaisesti järjestettiin pienempiä tapahtumia useissa muissa kaupungeissa eri puolilla maailmaa.


title: Live Aid

text: Hyväntekeväisyysprojektin keksi The Boomtown Ratsin laulaja Bob Geldof nähtyään vuonna 1984 Michael Buerkin uutisraportin Etiopian nälänhädästä. Hän kirjoitti muusikko Midge Uren kanssa kappaleen ”Do They Know It’s Christmas?” kerätäkseen rahaa kriisin uhrien auttamiseksi. Laulun levytti joukko tunnettuja brittilaulajia nimellä Band Aid. Single nousi joulukuussa 1984 Britannian kaikkien aikojen myydyimmäksi singleksi, ja se tuotti 8 miljoonaa puntaa.


title: Live Aid

text: Band Aidin jälkeen Gelfod kävi Etiopiassa valvomassa avun jakelua. Hän halusi tehostaa avustustyötä, joten hän päätti järjestää suuren konsertin lisärahan keräämiseksi. Projektin nimeksi tuli Live Aid, ja konsertit järjestettiin vain 10 viikkoa idean keksimisen jälkeen.


title: Live Aid

text: Live Aid -konsertit järjestettiin Lontoon Wembleyllä ja Philadelphian John F. Kennedy Stadiumilla lauantaina 13. heinäkuuta 1985. Niiden lisäksi myös esimerkiksi Japanissa, Australiassa, Alankomaissa, Jugoslaviassa, Venäjällä ja Saksassa järjestettiin samanaikaisesti pienemmät konsertit. Live Aidissa oli mukana suuri joukko sen ajan tähtiesiintyjiä, ja se oli kaikkien aikojen suurin rock-tapahtuma. Konsertit lähetettiin suorana lähetyksenä ympäri maailman, ja 16-tuntista lähetystä katsoi yli 1,5 miljardia ihmistä. Konserttien tuotto oli yli 110 miljoonaa puntaa. Rahat kerättiin muun muassa lähetysoikeuksien myynnillä, lipputuloilla, tuotemyynnillä, sponsorien lahjoituksilla sekä telethoneilla, joiden kautta katselijoita kehoteltiin konserttien taukojen aikana tekemään lahjoituksia.


title: Live Aid

text: Lontoon-konsertti alkoi keskipäivällä fanfaarilla prinssi Charlesille ja prinsessa Dianalle. Ensimmäinen esiintyjä oli Status Quo laululla ”Rocking All Over the World”. Jokainen artisti sai 17 minuutin vuoron, ja kaikki esiintyivät ilmaiseksi. Phil Collins esiintyi niin Lontoossa kuin Philadelphiassakin lennettyään Atlantin yli Concordella. Konserteissa esiintyi myös useita tunnettuja koomikoita, näyttelijöitä ja muita kuuluisuuksia, jotka esittelivät artistit.


title: Live Aid

text: Lontoon-konsertti loppui vähän ennen kymmentä illalla. Philadelphian-konsertti jatkui sen jälkeen aina kello neljään asti aamuyöllä Britannian aikaa.


title: Live Aid

text: Lontoossa esiintyneet artistit esiintymisjärjestyksessä:


title: Live Aid

text: Lisäksi satelliitin välityksellä esiintyivät:


title: Live Aid

text: Philadelphiassa esiintyneet artistit esiintymisjärjestyksessä:


title: Potkukelkka

text: Potkukelkka on pitkäjalaksinen työnnettävä kelkka, jossa on istumapaikka yhdelle ihmiselle. Potkukelkalla liikutaan jalaksilla seisten tai toisella jalalla jäästä tai lumesta vauhtia potkien. Kädensijoista pidetään kiinni ja niistä voidaan ohjata potkukelkkaa. Istuimella voi olla mukana matkustaja.


title: Potkukelkka

text: Potkukelkalla voidaan liikkua silloinkin, kun lunta on vain vähän, eikä kevyt hiekoituskaan haittaa. Esimerkiksi pilkkijät ovat usein käyttäneet potkukelkkoja. Potkukelkkailu on monipuolista liikuntaa, sillä se kehittää samalla tasapainoa ja koordinaatiota sekä aerobista kuntoa ja lihasvoimaa. Lisäksi potkukelkka on ekologinen kulkuväline, jonka tuotanto ja käyttö kuormittavat ympäristöä hyvin vähän.


title: Potkukelkka

text: Potkukelkkoja valmistetaan eri kokoisia ja mallisia. Sopiva otekorkeus riippuu potkimistavasta: etunojassa ja matalassa asennossa pääsee kovempaa, mutta rauhallisessa vauhdissa pystyasento on yleensä mukavampi.


title: Potkukelkka

text: Potkukelkka keksittiin Ruotsissa 1800-luvulla jääkulkuneuvoksi saaristossa käytettäväksi. Se on kehitetty vesikelkasta, joka oli työnnettävä tavarankuljetuskelkka. Potkukelkan kantamuotona on tosin pidetty myös norlantilaista metsäkelkkaa. Myöhemmin potkukelkkaa on muotoiltu edelleen esimerkiksi pidentämällä jalaksia ja tekemällä ne teräksestä. Suomeen ensimmäiset tunnetut potkukelkat toi eversti Edvard Furuhjelm 1889, joka teetti ne kaksospojilleen Knutille ja Augustille. Furuhjelm arvioi, että potkukelkkaa voisi käyttää myös armeijan marsseilla. Se yleistyi ensin Ahvenanmaalla, rannikkoseudulla ja Pohjois-Suomessa.


title: Potkukelkka

text: Potkukelkka oli aluksi enimmäkseen kuormien kuljettamiseen käytetty hyötykulkuneuvo. Rannikolla sitä käyttivät kalastajat ja hylkeenpyytäjät. Postinkantajat turvautuivat potkukelkkaan suojasäällä, mutta pakkasella he hiihtivät. Suomen ensimmäinen potkukelkkailun erikoisseura, Oulun Potkinklubi, perustettiin jo vuonna 1890 Edvard Furuhjelmin aloitteesta. Potkukelkkailua pidettiin naisille sopivana liikuntamuotona jo silloin, kun heidän hiihtoharrastustaan vielä vieroksuttiinkin. 1800- ja 1900-luvun vaihteessa potkukelkkailussa järjestettiin jo kilpailuja ja se oli tasavertainen laji hiihdon ja luistelun kanssa.


title: Potkukelkka

text: Potkukelkan kehityksessä tapahtui merkittävä muutos, kun salolainen sähköteknikko Oskari Terhi kehitti siihen rautajalakset vuonna 1900. Kelkan pystypuita käännettiin takanojaan, jolloin potkulle tuli enemmän tilaa ja ohjattavuus parani. Toisen maailmansodan jälkeen potkukelkka levisi koko Suomeen, mihin vaikutti valmistamisen opettaminen veistokouluissa. Sotien jälkeen potkukelkkaa alkoivat käyttää myös lapset. Aiemmin kelkkaa oli pidetty liian vaarallisena ja sen rikkoutumista pelättiin.


title: Potkukelkka

text: Potkukelkka jäi vuosikausiksi lähinnä lasten ja vanhusten käyttöön. Kilpailutoimintaa aloitettiin uudestaan Suomessa 1985. Vuonna 1997 markkinoille tuotiin Suomessa valmistetut teräsputkirunkoiset potkukiitäjät.


title: Potkukelkka

text:
Potkukelkkojen tuotanto on Suomessa vakiintunut 20 000:een vuodessa, kun 1960-luvun huippuvuosina niitä saatettiin valmistaa 100 000. Suomessa sitä valmistaa lähes monopoliasemassa Seinäjoen Kourassa sijaitseva E. S. Lahtinen Oy. Myös Norjassa ja Ruotsissa on omaa tuotantoa. Suomessa myydään vuosittain noin 30 000 potkukelkkaa, mikä on noin kolmannes maailmanmarkkinoista.
Vuonna 1987 perustettu Ketkupolkka ry ja pakilalainen Hannu Vierikko ovat olleet muuttamassa potkukelkkailua myös kuntoilu- ja urheilulajiksi. Potkukelkkoja on kehitetty voimakkaasti nopeaan etenemiseen sopivammiksi. Suomessa Suomen Potkukelkkailu- ja Potkulautailuliitto ry (SPPL)] ja kansainvälisesti International Kicksled and Scooter Assocation (IKSA) toimivat potkukelkkailun edistämiseksi urheilulajina.


title: Cumulus (yhtye)

text: Cumulus oli suomalainen folkmusiikkiyhtye, joka perustettiin vuonna 1969. Perustajajäseniä olivat Anki Lindqvist, Cay Karlsson, Heikki Harma (eli Hector, erosi yhtyeestä vuonna 1974) ja Sakari Lehtinen. Myöhemmin yhtyeessä soittivat ja lauloivat eri aikoina myös Petri Hohenthal, Matti Bergström, Pirjo Bergström, Lasse von Hertzen, Seppo Sillanpää ja Jari Lappalainen.


title: Cumulus (yhtye)

text: Cumulus oli suosionsa huipulla 1970-luvulla. Vuonna 1977 äänitettyään ruotsiksi Erna Tauron ja Tove Janssonin ”Höstvisan”, se saavutti listamenestystä myös Ruotsissa. Viimeinen levy ("Swing") yhtyeeltä ilmestyi vuonna 1991. Vuonna 1974 Cumulus julkaisi levyn salanimellä Dick Dynamite and His Hot Lips.


title: Vuolin

text: Vuolin voi tarkoittaa:


title: Ragnhild

text: Ragnhild on naisen etunimi. Nimi on muinaisskandinaavista alkuperää ja yhdistetty "neuvoa" (regin) ja "taistelua" (hildr) tarkoittavista sanoista.


title: Ragnhild

text: Suomessa nimi Ragnhild on vuoden 2012 loppuun mennessä annettu vajaalle 2000 henkilölle. Ragnhildin suosio oli suurimmillaan 1900- ja 1910-luvulla, jolloin on syntynyt noin puolet kaikista Suomen Ragnhildeista.


title: Ragnhild

text: Ragnhildilla ei ole nimipäivää suomenkielisessä kalenterissa, suomenruotsalaisessa kalenterissa kylläkin: 15. heinäkuuta.


title: Talvipalatsi

text: Talvipalatsi () on Pietarissa sijaitseva Venäjän keisarien entinen palatsi. Rakennus on malliesimerkki venäläisestä barokista. Talvipalatsi rakennettiin vuosina 1754–1762 italialaissyntyisen arkkitehdin Francesco Bartolomeo Rastrellin piirustusten mukaan. Palatsin tilasi Pietari Suuren tytär keisarinna Elisabet. Elisabet kuoli juuri ennen palatsin lopullista valmistumista, ja sinne asettui Pietari III.


title: Talvipalatsi

text:
Hallitsija vietti Talvipalatsissa kylmät talvikaudet; kesäisin hän asui noin 20 kilometrin päässä Tsarskoje Selossa (nykyinen Puškin) sijaitsevassa Katariinan palatsissa tai Pietarhovissa.
Talvipalatsi oli keisariperheen sekä asuin- että edustuspalatsi yli 150 vuotta, ja palatsin sisustusta on tuona aikana muutettu monia kertoja. Palatsissa oli tulipalo vuonna 1837, jonka jälkeen osa tuhoutuneesta sisustuksesta entistettiin lähes Rastrellin alkuperäisten suunnitelmien mukaisiksi, kun taas osa muutettiin. Suunnittelutyöstä vastasivat pietarilaiset arkkitehdit Vasili Stasov ja Aleksandr Brjullov. Rastrellin asussa ovat palatsin edustusportaat, nimeltään Jordanin portaat tai Suurlähettiläiden portaat, jotka on koristeltu runsain valkoisin ja kullatuin stukkokoristein ja peilein. Portaisiin liittyy ala-aulassa Rastrellin suunnittelema pylväikkögalleria. Italialaisyntyinen arkkitehti Carlo Rossi suunnitteli vuonna 1826 Sotagalleria-salin Napoleonia vastaan käydyn sodan muistoksi. Pitkänomaisen salin seinillä on 332 kenraalin muotokuvat. Sali rakennettiin uudelleen Stasovin suunnittelemana, jonka käsialaa on myös Yrjönsali eli suuri valtaistuinsali. Brjullovin suunnitelmien mukaan on rakennettu muun muassa Aleksanterinsali ja molempien Aleksandra Fjodorovna -nimisten keisarinnojen suosima Malakiittisali, jota pidetään yhtenä Talvipalatsin upeimmista saleista. Jordanin portaiden yläpäästä on pääsy Kenttämarsalkkojen saliin, jonka suunnitteli ranskalaissyntyinen arkkitehti Auguste de Montferrand.


title: Talvipalatsi

text: Talvipalatsin julkisivussa ei ole tapahtunut muutoksia, vaan se on yhä Rastrellin luomassa asussa. Turkoosiin vivahtavaa vaaleanvihreää julkisivua jäsentävät lukuisat valkoiset pilasterit, joiden jatkeena katon reunalla on pronssisia patsaita ja maljoja.


title: Talvipalatsi

text: Vuonna 1917 Talvipalatsissa kokoontui väliaikainen hallitus. Talvipalatsi vallattiin lokakuun vallankumouksessa. Rakennus liitettiin vuonna 1922 Eremitaašin museoon.


title: Srebrenica

text: Srebrenica (kyrillisin kirjaimin "Сребреница") on kaupunki Bosnia ja Hertsegovinan itäosassa. Se on pieni vuoristokaupunki, jossa on suolakaivos sekä muuta kaivostoimintaa ja kylpylä. Nimi tarkoittaa hopeakaivosta. Vuonna 1991 Srebrenicassa oli 5 754 asukasta, joista 64 % ilmoitti olevansa Bosnian muslimeita, 29 % serbejä, 5,3 % ”jugoslaaveja”, 1 % muita ja 0,7 % kroaatteja.


title: Srebrenica

text: Bosnian sodassa Srebrenica oli serbiseparatistien piirittämä kesästä 1992 alkaen. Kaupungissa oli saartoon jääneiden asukkaiden lisäksi 40 000 muslimipakolaista. Serbit iskivät kaupunkiin Ratko Mladićin johdolla 7. heinäkuuta 1995. Serbijoukot murhasivat 8 000 muslimimiestä ja -poikaa seuranneina päivinä. Uhrit teloitettiin ja joukkohaudattiin lähelle Srebrenicaa.


title: Four Cats

text: Four Cats on Helsingissä vuonna 1958 nimellä Esa Laukan kvartetti perustettu lauluyhtye. Pentti Lasasen ja Esa Laukan perustamaan yhtyeeseen liittyi myös Kai Ruohonen ja myöhemmin 1960, kun kvartetti muutti nimensä kansainvälisten esikuvien kuten Four Freshmen ja Four Aces mukaisesti Four Catsiksi, Kai Lind.


title: Four Cats

text: Yhtyeen läpimurto tapahtui sen siirryttyä Scandia- levy-yhtiöön Jaakko Salon ohjattavaksi. Vuodet 1961–1965 olivat yhtyeen kulta-aikaa sen levytettyä hittejä kuten "Saku Sammakko" (yhdessä Brita Koivusen kanssa, perustuu perinteiseen englantilaiseen lauluun "Frog Went A-Courting"), "Suuret setelit", "Sabeline", "Painu pois Jack" ja "Lennä mun lempeni laulu". Johnnyn kanssa Four Cats levytti kappaleen "Hymyhuulet".


title: Four Cats

text: Kun Suomen televisioon tekivät tuloaan musiikkiohjelmat, Four Cats lauloi niissä taustoja saaden näin huomiota osakseen. Yhtye esiintyi myös vuonna 1965 Montreux'in Kultainen ruusu -kilpailun voittaneessa "Lumilinna"-ohjelmassa.


title: Four Cats

text: 70-luvun puolivälissä yhtyeeseen liittyi musiikin moniottelija Markku Hannola, joka oli mukana aina vuoteen 1992 saakka.


title: Four Cats

text: Four Cats keikkailee edelleen. Vuonna 2009 yhtyeellä oli 50-vuotisjuhlakonsertti Helsingin Savoy-teatterissa.


title: Four Cats

text: Nykyiseen kokoonpanoon kuuluu Lasasen ja Lindin lisäksi Timo Turpeinen (tuli mukaan Martti Metsäkedon kuoltua) ja Esa Nieminen (mukana 1992–)


title: Talonpoikaismarssi

text: Talonpoikaismarssi oli oikeistolaisen Lapuan liikkeen kannattajien Helsingissä 7. heinäkuuta 1930 järjestämä joukkotapahtuma. Siihen osallistui 12 000 marssijaa. Talonpoikaismarssia on pidetty Lapuan liikkeen merkittävänä voimannäytteenä.


title: Talonpoikaismarssi

text: Lapuan valtuuskunta lähetti kiertokirjeen Suomen talonpojille, joiden tuli marssia Helsinkiin ilmoittamaan, että kommunismi on kitkettävä Suomesta. Ajatus marssiin saattoi tulla Italiasta, jossa Benito Mussolinin johtamat talonpojat marssivat Roomaan 1922, mutta marssin suunnittelijan mukaan marssi oli suunniteltu vastaavanlaisen, Ruotsissa vuonna 1914 järjestetyn marssin mukaan. Marssireitti suunniteltiin muistuttamaan kenraali Gustaf Mannerheimin johtamaa valkoisten voitonparaatia Suomen sisällissodassa 1918. Sen käytännön järjestelyjä johti kenraali Paavo Talvela.


title: Talonpoikaismarssi

text: Marssijat kuljetettiin autoilla Helsinkiin, merkittiin sinimustin nauhoin ja järjestettiin ryhdikkääksi rivistöksi. Nauhat marssijoille oli järjestänyt Minna Craucher. Marssijat ottivat vastaan Senaatintorilla presidentti Lauri Kristian Relander, pääministeri Pehr Evind Svinhufvud, Mannerheim sekä Lapuan liikkeen johtohahmo Vihtori Kosola.


title: Santarmi

text: Santarmiksi () kutsutaan sotilaallisesti järjestäytyneen yleistä turvallisuutta valvovan poliisin jäsentä. Nimitys tulee ranskasta, jonka asemiestä tarkoittava "gens d’armes" ääntyy suomalaisittain näin. Santarmia ei pidä sekoittaa sotilaspoliisiin.


title: Santarmi

text: Santarmilaitos on mm. monessa eteläeurooppalaisessa valtiossa. Yleisimmin santarmilaitos on puolustusministeriön alainen poliisiorganisaatio.


title: Santarmi

text:
Ranskassa valtiollinen poliisi on nimeltään Gendarmerie. Italiassa on Carabinieri ja Espanjassa Guardia Civil. Kanadan santarmilaitoksesta käytetään vanhahtavaa nimeä ratsupoliisi, vaikka se ei olekaan enää aikoihin liikkunut ratsain.
Keisarillinen Venäjä käytti santarmeja pääasiassa rajavartio- ja valtiollisen poliisin tehtäviin. Sanalla on tästä historiasta johtuen suomen kielessä hieman negatiivinen sävy. Suomen suuriruhtinaskunnassa toimi vuosina 1867–1917 Suomen santarmihallitus.


title: Greenhouse A.C.

text: Greenhouse AC on rovaniemeläinen rock-yhtye, ja se on perustettu vuonna 1987 nimellä The Greenhouse. Sen perustajajäseniä olivat laulaja Jussi Nykänen, kitaristit Jari Mikkola ja Teijo Mäkiniemi, basisti Tipi Matomäki sekä rumpali Pasi Kärki. Vuonna 1988 basistiksi vaihtui Hannu Kulusjärvi ja rumpuihin tuli Emppu Jänkälä. Vuonna 1990 yhtye typistyi 4-henkiseksi, kun ainoaksi kitaristiksi jäi Jari Mikkola. Rumpuja yhtyeessä ovat soittaneet Hannu Jänkälä (1988-1993), Simo Huttula (1993-1996) sekä Jake Seppänen (1997-). Vuosina 2001-2002 yhtye operoi hetken jälleen viisihenkisenä, toisessa kitarassa Mika Saarelainen a.k.a. Mika Saaristo.


title: Greenhouse A.C.

text: Yhtyeen musiikkia on kuvailtu mm. sanoin post punk, pre-grunge, indie-rock, alternative rock ja garage rock. Arvosteluissa yhtyettä on eniten verrattu The Stooges:iin sekä muihin saman tyyppisiin vauhdikkaisiin rock-yhtyeisiin.


title: Greenhouse A.C.

text: Yhtyeen diskografia:


title: Greenhouse A.C.

text:
Singlet:
EP:t
Mini-albumi:
Kasetti-julkaisu:
Albumit:


title: Greenhouse A.C.

text: Musiikkivideot:


title: Greenhouse A.C.

text: Greenhouse AC esiintyi aktiivisesti koko 1990-luvun Suomessa ja muualla Euroopassa. Yhtye esiintyi Suomen lisäksi Ruotsissa, Norjassa, Tanskassa, Saksassa, Hollannissa, Englannissa, Ranskassa ja Tšekissä. 2000-luvulla yhtye on tehnyt muutaman lyhyen kiertueen sekä keikkaillut silloin tällöin erityistilaisuuksissa Rovaniemellä, kuten Down by the Kemijoki-festivaalin hautajaisissa, ja Kirjastorokin 20-vuotiskonsertissa.


title: Prunus

text: Prunus on ruusukasveihin ("Rosaceae") kuuluva suku, joka sisältää muiden muassa tuomet, kirsikat, luumut, mantelit ja aprikoosit. Suvun kaikilla kasvilajeilla on hedelmänä luumarja.


title: Prunus

text: Suvun lajeja on viljelty tuhansien vuosien ajan.


title: Prunus

text: "Prunus" jakautuu kuuteen alasukuun, joihin kuuluu yhteensä noin 200 lajia.


title: Prunus

text: Amygdalus – mantelit


title: Prunus

text: Cerasus – kirsikat


title: Prunus

text: Laurocerasus – laakerikirsikat


title: Prunus

text: Lithocerasus – kääpiökirsikat


title: Prunus

text: Padus – tuomet


title: Prunus

text: Prunus – luumut


title: Friedrich Pollock

text: Friedrich Pollock (22. toukokuuta 1894 Freiburg – 16. joulukuuta 1970 Montagnola, Ticino, Sveitsi) oli marxilaisuuteen suuntautunut taloustieteilijä ja filosofi. Pollock syntyi työläisperheeseen Freiburgiin Saksassa Baden-Württembergin osavaltiossa ja kuoli Ticinossa Sveitsissä.


title: Friedrich Pollock

text: Vuonna 1927 Pollock matkusti Neuvostoliittoon Lokakuun vallankumouksen kymmenvuotisjuhlille ja teki siellä tutkimustyötä ja julkaisi seuraavana vuonna asiaa koskevan kirjoituksen. Hän oli luomassa Frankfurt am Mainiin yhteiskunnallista tutkimuskeskusta (ns. Frankfurtin koulukunta) yhdessä työtoveriensa, muun muassa Max Horkheimerin kanssa. Vuonna 1933 hän pakeni natsivaltaa Pariisiin, Lontooseen ja päätyi New Yorkiin. Hän palasi jatkamaan tutkimustyötään Frankfurtiin 1950-luvulla.


title: Friedrich Pollock

text: Pollockin pääteos on suunnitelmataloutta käsittelevä "Die planwirtschaftlichen Versuche in der Sowjetunion 1917–1927", joka ilmestyi vuonna 1929.


title: Kirsikka

text: Kirsikka voi tarkoittaa ainakin seuraavia asioita:


title: Panssariviestipataljoona

text: Panssariviestipataljoona (PsViestiP) oli Hattulassa, Parolannummen varuskunnassa suomalainen panssarijoukkoihin kuulunut viestipataljoona. Panssariviestipataljoona oli vuoteen 1998 asti Parolan pataljoona (lyhenteeltään ParP). Pataljoona koostui neljästä eri komppaniasta ja esikunnasta.


title: Panssariviestipataljoona

text: Vuoden 2007 alusta pataljoona on jälleen Parolan pataljoona (PARP). Nimenmuutos liittyi Panssariviestikomppanian lakkauttamiseen ja sitä kautta viestikoulutuksen siirtoon Jääkäritykistörykmenttiin (JTR) vuoden 2006 kesällä. Nykyisin pataljoonaan kuuluu kolme komppaniaa ja esikunta.


title: Panssariviestipataljoona

text: Pataljoona kuuluu panssarijoukkojen joukko-osastoon Panssariprikaati (PSPR).


title: Hang-On

text: Hang-On on Segan kolikkopeli vuodelta 1985, jossa pelaaja ohjastaa moottoripyörää kelloa ja muita tietokoneohjattuja pyöriä vastaan. Jokaisen kentän lopussa oleva tarkistuspiste lisäsi aikaa suoritukseen. Joissain Sega Master System -laitteissa peli oli sisäänrakennettuna.


title: Hang-On

text: Pelin kehittämisestä oli vastuussa tuolloin vielä tuntematon Yu Suzuki.


title: Hang-On

text: Pelistä on olemassa kaksi pelikaappiversiota, tavallinen kaappimalli (jossa oli joystickin ja nappien sijasta ohjaustanko ja jarrukahvat) ja päälläistuttava versio, joka muistutti moottoripyörää.


title: Hang-On

text: Peli on sisällytetty minipelinä "Shenmue" ja "Shenmue II" peleissä.


title: Out Run

text: Out Run (, "Auto Ran", myös OutRun ja Outrun) on Segan vuonna julkaisema ajopeli. Pelin suunnitteli Segan maineikas Yū Suzuki.


title: Out Run

text: Peli on voittanut Golden Joystick Awards "Game of the Year" palkinnon. Peli esiintyy useilla parhaimpina pidettyjen videopelien listoilla.


title: Out Run

text: Pelissä pelaaja ohjastaa avomallista Ferrari Testarossaa. Julkaisuhetkellään pelissä oli ainutlaatuisia ominaisuuksia, kuten vaihtoehtoiset reitit. Pelin musiikkikappaleet muodostuivat myös pelimusiikin klassikoiksi. Kappaleet sävelsi Segan luottosäveltäjä Hiroshi Miyauchi.


title: Out Run

text: Eräiden muiden Segan aikalaispelien, kuten After Burnerin ja Space Harrierin tavoin Out Run käytti spritejen skaalaustekniikkaa, jota kutsuttiin nimellä "Super-Scaler", aikaansaadakseen vaikutelman kolmiulotteisuudesta. Out Run olikin tunnettu realistisesta kolmiulotteisuuden vaikutelmastaan kauan ennen kuin "aidosti kolmiulotteinen" polygonigrafiikka yleistyi peleissä.


title: Out Run

text: Yksi pelin muista aikalaisistaan erottava piirre oli mahdollisuus valita jaksojen väliltä. Ennen kunkin jakson loppumista tie jakautui, ja pelaaja pystyi valitsemaan kahdesta eri reitistä, jotka johtavat eri jaksoihin. Näin pelin voi läpäistä monien eri jaksojen kautta.


title: Out Run

text: Monet kotitietokonekäännökset (kuten 16-bittiset) tuomittiin lehdistössä hutaisten tehdyiksi.


title: DC Talk

text: DC Talk (joskus myös kirjoitusasussa dc Talk tai dc talk) on Toby McKeehanin ("tobyMac") ja Michael Taitin vuonna 1989 perustama yhdysvaltalainen gospel-yhtye. Pian myöhemmin mukaan tuli Kevin Max Smith ("Kevin Max"). Levy "Jesus Freak" (1995) oli menestys, joka voitti Grammy-palkinnon parhaasta rock gospel -albumista ja nousi Billboard 200 -listalla sijalle 16. Albumi myi tuplaplatinaa. "Jesus Freakin" seuraaja "Supernatural" (1998) ylsi samaisella Billboard 200 -listalla jopa sijalle 4, mikä on harvinainen suoritus avoimen kristilliseltä yhtyeeltä. 2000-luvulle tultaessa yhtye hajosi, kun jäsenet päättivät ryhtyä soolouralle.


title: Virtua Fighter

text: Virtua Fighter on Segan vuonna kolikkopelinä julkaisema taistelupeli. Pelin kehitti Yu Suzukin alaisuudessa ollut AM2-pelinkehitysstudio. Se oli kautta aikojen toinen kolmiulotteista grafiikkaa käyttävä tappelupeli (ensimmäinen oli vektorigrafiikkaa käyttävä "4D Sports Boxing"), mutta ensimmäinen varjostettuja polygoneja käyttävä. Sega käytti polygonigrafiikkaa aiemmin "Virtua Racing" -pelissä (1992).


title: Virtua Fighter

text: Taistelijat luotiin käyttämällä rautalankamalleja ja tasavarjostettuja polygoneja Sega Model 1 alustalla. Jokaisella taistelijalla oli omat omalaatuiset "liikkeensä". Polygonipohjainen grafiikka mahdollisti uusia asioita, kuten liikkumisen kolmiulotteisessa tilassa sekä kamerakulmien muutokset lähelle ja kauas, joita aiemmin käytetyllä sprite-grafiikalla ei ollut mahdollista toteuttaa.


title: Virtua Fighter

text: Virtua Fighterin kääntäminen pelikonsoleille oli vaikeaa, sillä Segan silloisten konsolien teho ei riittänyt 3D-grafiikan pyörittämiseen. Virtua Fighter sai ensimmäiset kotiversionsa vuonna 1995 Sega 32X ja Sega Saturn -konsoleille. Vaikkakin Saturn oli huomattavasti tehokkaampi laite, sen versio pelistä kärsi huonosta grafiikasta ja nykivästä pelattavuudesta. Sega korjasi viat ja julkaisi pelistä uudisversion, Virtua Fighter Remixin.


title: Virtua Fighter

text: Virtua Fighter-peli on saanut useita seuraajia, jotka muodostavat pelisarjan.


title: Sega NAOMI

text: SEGA NAOMI ("New Arcade Operation Machine Idea") on Sega Dreamcast -konsolin tekniikkaa hyväksikäyttävä kolikkopelialusta. Ensimmäinen Naomi-laitteisto esiteltiin vuoden 1998 JAMMA-messuilla. Sarjatuotetun laitteiston käyttäminen alensi huomattavasti valmiiden kolikkopelilaitteiden hintoja.


title: Sega NAOMI

text: Arkkitehtuuriltaan Naomi ja Dreamcast ovat samanlaisia. Molemmat järjestelmät perustuvat Hitachin SH-4 -suorittimeen, PowerVR 2 -näytönohjaimeen ja Yamahan AICA -äänijärjestelmään. Naomissa on Dreamcastiin verrattuna kaksinkertainen määrä keskus- ja näyttömuistia ja nelinkertainen määrä äänimuistia.


title: Sega NAOMI

text: Laitetta edelsi Sega Model 3.


title: Sega NAOMI

text: Laitteistosta kehitettiin uusi versio, Sega NAOMI 2, vuonna 2000. Seuraajia ovat Sega Hikaru ja Sega Aurora.


title: Virtua Racing

text: Virtua Racing () oli Segan julkaisema Formula 1 -aiheinen ajopeli. Pelin kehitti Yu Suzukin alaisuudessa ollut AM2-pelinkehitysstudio. Se oli ensimmäisiä autopelejä, jotka käyttivät kokonaan polygoneista koostuvia kilpa-autoja ja ympäristöjä. Kolikkopelin tekniikka pohjautui Sega Model 1 -alustalle. Peli käännettiin vuonna 1994 myös Sega Mega Drivelle, käyttäen hyväksi Segan erikoisvalmisteista piiriä "Sega Virtua Processoria".


title: Virtua Racing

text: Pelissä oli kolme kenttää, jotka jaoteltiin vaikeusasteen mukaan. Aloitustason kenttänä oli "Big Forest", keskivaikea oli "Bay Bridge" ja ammattilaistasoa edusti "Acropolis". Jokaisella kentällä oli oma erityispiirteensä, kuten Big Forestin huvipuisto, Bay Bridgen silta ja Acropoliksen tiukka neulansilmämutka.


title: X68000

text: Sharp X68000 (tunnetaan myös lyhenteellä "X68K") oli ainoastaan Japanissa julkaistu kotitietokone. Tietokone oli Sharpin valmistama ja se julkaistiin vuonna 1987.


title: X68000

text:
Ensimmäisessä julkaistussa X68000:n mallissa oli 10 megahertsin Motorola 68000 -suoritin, 1 megatavua keskusmuistia ja sen mukana ei toimitettu kiintolevyä.
Ensimmäinen malli sisälsi saman keskussuorittimen kuin Amiga 500 ja Atari ST, mutta se toimi vähän korkeammalla kellotaajuudella. Laite oli muutenkin näitä koneita tehokkaampi.


title: X68000

text: Vuonna 1993 julkaistussa viimeisessä X68030:n mallissa oli jo 25 megahertsin Motorola 68030 -suoritin, 4 megatavun keskusmuisti ja valinnainen 80 megatavun SASI- tai SCSI-kiintolevy. Keskusmuisti oli laajennettavissa 12 megatavuun.


title: X68000

text: Lisäkorteista MIDI-kortit olivat tunnusomaisia koneelle. Monet pelit sisälsivät MIDI-tuen.


title: X68000

text: Koneessa on kaksi peliohjainporttia, joiden liitin on Atari-tyyppinen 9-nastainen D-liitin. Standardi on yhteneväinen MSX-standardin kanssa ja käytössä on kaksi eri toimintonappia. Chelnov-pelin mukana tulee adapteri Sega Mega Driven peliohjaimille.


title: X68000

text: Käyttäjäyhteisö on edelleen aktiivinen ja lisäkorttien avulla koneessa on nykyään käytettävissä myös ulkoiset USB-levyt.


title: X68000

text: X68K:ssa oli Hudson Softin kehittämä DOS käyttöjärjestelmä, "Human68K".


title: X68000

text: Varhaisissa versioissa oli "VS"-niminen graafinen käyttöliittymä, mutta myöhemmät versiot käyttivät "SX-WINDOWS" -nimistä käyttöliittymää.


title: X68000

text: Käyttöjärjestelmässä nähtävämmin oli MS-DOS:n kanssa samankaltaiset komentokäskyt jotka syötettiin englanniksi, mutta tuloste oli englannin ja japanin kanji ja kana-merkistöjen yhdistelmiä.


title: X68000

text: Ohjelmisto ladattiin joko 5 1/4 levykkeeltä tai järjestelmän kiintolevyltä. Pelit käynnistyivät myös levykkeiltä, jotka sisälsivät yleensä supistetun version Human68K:sta.


title: X68000

text: X68:lle tuotettiin monia aikansa kolikkopelikäännöksiä. Laitteelle tehtyjä pelejä olivat muun muassa "Parodius", "Final Fight", "Downtown Nekketsu Monogatari", "Street Fighter 2", "Ghosts 'n Goblins", "Akumajou Dracula" ("Castlevania") ja monet muut tunnetut kolikkopelit. Kolikkopelikäännökset olivat oman aikansa parhaita kotikonekäännöksiä ja monet arcade-käännökset, kuten Dragon Spirit ovat kaikilta osin lähes identtisiä alkuperäisen kanssa.


title: X68000

text: Tietokoneesta oli useita malleja:


title: X68000

text: Koneessa käytettiin myös erikoispiirejä tehtäviin kuten näyttötoimintoihin.


title: X68000

text: Suoritin ei ollut Motorolan valmistama vaan Hitachin valmistama HD68HC000-klooni.


title: X68000

text: Äänipiirejä oli kaksi: Yamahan YM2151 ja OKI MSM6258.


title: Amstrad CPC

text: Amstrad CPC oli Amstradin 1980-luvulla valmistama 8-bittinen kotitietokone. CPC oli lyhenne englannin sanoista "Colour Personal Computer", vaikka mallia sai tavallisella värimonitorilla (CTM640) ja vihersävymonitorilla (GT65/66). Laite suunnattiin kilpailemaan markkinoista Commodore 64 ja Sinclairin ZX Spectrum -koneiden kanssa.


title: Amstrad CPC

text: Laitteen suunnittelu aloitettiin vuonna 1983 ja tavoite oli halpahintainen laite, jossa on "kaikki yhdessä": täysikokoinen näppäimistö, kasettiasema ja TV-näyttö. Koska Amstradilta puuttui osaamista laitteiston ja ohjelmiston suunnitteluun ne ulkoistettiin.


title: Amstrad CPC

text: Ensimmäinen "CPC 464" malli julkaistiin vuonna 1984, jota seurasivat "CPC 664" ja "CPC 6128" vuonna 1985.


title: Amstrad CPC

text: Ulkoisesti näkyvimmät tunnusmerkit ovat mattamusta kotelointi ja sisäänrakennettu kasettiasema ("CPC 464") tai levykeasema ("CPC 664" ja "CPC 6128"), näppäimistön erikoisnäppäimet oli merkitty myös erittäin kirkkailla väreillä. Televisiota kyettiin käyttämään lisävarusteen avulla.


title: Amstrad CPC

text:
CPC:n levykeasema käytti nykyään erittäin harvinaisia Hitachin kehittämiä 3 tuuman levykkeitä.
Levyaseman mukana tuli myös CP/M 2.2 -käyttöjärjestelmä.


title: Amstrad CPC

text: Prosessori oli Zilog Z80.


title: Amstrad CPC

text: Koneen tekniikkaa käytettiin Amstrad GX4000 konsolissa.


title: Hanti

text: Hanti tarkoittaa ainakin seuraavia asioita:Katso myös


title: Mansi

text: Mansi tarkoittaa seuraavia asioita:Katso myös


title: Yamaha YM3526

text: Yamaha YM3526 tai OPL (englannin kielen sanoista "FM Operator Type L") on Yamahan valmistama äänipiiri. Se suunnattiin alun perin halpamarkkinoille. Piiri käyttää FM-synteesiä muodostaakseen ääniä ja siinä on 9 äänikanavaa ja 2 operaattoria jokaista kanavaa kohti. Sen seuraaja, Yamaha YM3812 (OPL2), oli samankaltainen, se vain lisäsi mahdollisuuden käyttää neljää erilaista äänimuotoa pelkän siniaallon sijasta ja oli alaspäin yhteensopiva. "YM3526":ta (OPL) käytettiin myös Commodore 64:n vähemmän tunnetussa laajennusmoduulissa, "Sound Expander"issa ja useassa kolikkopelissä, kuten Bubble Bobblessa.


title: Yamaha YM3526

text: Piirin läheinen sukulainen on Yamahan "Y8950" tai MSX-AUDIO, jota käytettiin MSX:n laajennusosana. Se on periaatteessa "YM3526" (OPL), johon on lisätty mahdollisuus toistaa ADPCM-pakattuja sampleja. Vastaavanlainen YM2413 oli tosin suositumpi.


title: Yamaha YM3812

text: Yamaha YM3812 tai OPL2 (OPL-lyhenne tulee englannin sanoista FM Operator Type-L) on Yamahan kehittämä äänipiiri. Piiri on kuulu sen laajasta käytöstä IBM PC -yhteensopivien tietokoneiden äänikorteissa, kuten AdLib ja Sound Blaster. Piiri käyttää FM-synteesiä, jossa yksi kanavan oskillaattori moduloi toista.


title: Yamaha YM3812

text: Se on alaspäin yhteensopiva "OPL"-piirin, eli Yamaha YM3526:n kanssa. Piirit ovat hyvin samankaltaisia, sillä YM3812:n uusiin ominaisuuksiin kuuluu vain kolme uutta äänimuotoa. OPL2:n päivitettyä versiota, "OPL3" (Yamaha YMF262), käytettiin muun muassa kuulussa Soundblaster 16:ssa.


title: Yamaha YM3812

text: Toinen YM3812-piirin lähisukulainen on YM2413 (OPLL), joka lähinnä on karsittu versio piiristä. Siinä on vain yksi vapaasti ohjelmoitava kanava ja loput käyttävät valmiiksi säädettyjä soitinääniä. Tätä piiriä käytettiin kolmannen sukupolven MSX-koneissa (vain Japanissa myyty MSX TurboR), MSX2 koneissa lisävarusteena sekä Sega Master System -konsolin japanilaisessa versiossa.


title: Yamaha YM3812

text: Piirissä on 244 erilaista vain kirjoitus -rekisteriä. Se kykenee tuottamaa ääntä 9:llä eri kanavalla, joista jokainen koostuvat kahdesta erillisestä oskillaattorista. Jokainen oskillaattori tuottaa siniaaltoja, joita voidaan vielä muokata kolmeksi erilaiseksi äänimuodoksi. Siniaallon negatiivinen osa voidaan mykistää tai kääntää päinvastaiseksi ja piirillä voidaan tuottaa myös valesaha-aaltoja (neljännesosa kohoavaa siniaaltoa). Tämä erikoinen tapa tuottaa äänimuotoja luo piirille sen tunnusomaisen äänen.


title: PowerPC G5

text: PowerPC G5 (tunnetaan myös nimillä PowerPC 970 ja PowerPC 970FX) on IBM:n kehittämä 64-bittinen PowerPC-suoritin, joka esiteltiin vuonna 2002. Suoritinversioiden erona on valmistusmenetelmä: PowerPC 970 valmistetaan 130 nanometrin viivanleveydellä ja PowerPC 970FX 90 nanometrin viivanleveydellä. Molemmissa on yli 58 miljoonaa transistoria. Suoritin pohjautuu järeään IBM:n POWER4-suorittimen ytimeen, ollen siitä halvennettu malli.


title: PowerPC G5

text: G5 eroaa merkittävästi vanhemmasta PowerPC G4 -suorittimesta, sisältäen sekä pidemmän 16-vaiheisen liukuhihnan G4:n 4-vaiheisen ja G4+:n 7-vaiheisen sijaan, että myös enemmän rinnakkaisia laskentayksiköitä.


title: PowerPC G5

text: G5 myös kuluttaa huomattavasti enemmän virtaa kuin G4, minkä takia Apple ei ottanut G5:sta käyttöön kannettavissa tietokoneissaan vaan pelkästään pöytäkoneissa ja palvelimissa.


title: Korg

text: Korg on japanilainen elektronisten soittimien ja laitteiden valmistaja. Yhtiö perustettiin Japanissa vuonna 1962 ja sen alkuperäinen nimi oli "Keio Electronic Laboratories". Vuonna 1989 M1 Music Workstationin julkistamisen jälkeen Yamaha hankki itselleen osake-enemmistön Korgista. Vuonna 1993 Korgin toinen perustaja Tsutomu Kato osti kuitenkin suurimman osan osakkeista takaisin kerättyään tarpeeksi varallisuutta.


title: John Nash

text: John Nash voi tarkoittaa seuraavia henkilöitä:


title: Arginiini

text: Arginiini (CHNO) on yksi luonnon 20 yleisimmästä aminohaposta. Sen sivuketjussa on voimakkaasti emäksinen guanidiiniryhmä. Arginiinin systemaattinen nimi on 2-amino-5-guanidinovaleriaanahappo ja CAS-numero 74-79-3.


title: Arginiini

text: Arginiini luokitellaan toisinaan välttämättömäksi, toisinaan ei-välttämättömäksi, toisinaan ehdollisesti välttämättömäksi aminohapoksi. Toisinaan se luokitellaan lapsille välttämättömäksi aminohapoksi.


title: Arginiini

text: Arginiini vaikuttaa typpioksidin tuotantoon. Typpioksidi puolestaan on tärkeä verisuonia säätelevä tekijä, ja sillä on vaikutusta mm. verenpaineeseen. Lisäksi arginiinilla on vaikutuksia kolesteroliin, lihasvoimaan ja sokeriaineenvaihduntaan. Lisäksi arginiini saattaa tehostaa kuona-aineiden poistumista elimistöstä. Arginiinia tarvitaan ureasyklissä eli virtsahappokierrossa.


title: Arginiini

text:
Arginiinia saa elintarvikkeista, joissa on korkea proteiinitaso kuten liha, kala, pähkinät ja viljat.
Arginiinia on kaikissa valkuaisaineissa. Arginiini on hyödynnettävissä ravinnosta sitä paremmin mitä pienempi toisen aminohapon lysiinin ja arginiinin suhde on. Parhaiten arginiini on hyödynnettävissä ravinnossa, jossa tämä suhdeluku on yhtä pienempi.
Erityisen runsaasti arginiinia on pähkinöissä ja seesamissa. Muita hyviä arginiinin lähteitä ovat sipuli, riisi, täysjyvävilja ja sienet. Arginiinia saa nykyään myös lisäravinteena luontaistuotekaupoista. Myös elimistö tuottaa arginiinia, mutta sen syntetisointi on hidasta.


title: Arginiini

text: Arginiinin tarve kasvaa rasitustilanteissa. Arginiinin puute on yhdistetty mm. lisääntyneeseen sydän- ja verisuonisairauksien riskiin.


title: Arginiini

text: Ureasyklissä eli virtsahappokierrossa on tarkoitus poistaa elimistöstä virtsaan aineenvaihdunnassa syntyvää ammoniakkia, joka on myrkyllistä erityisesti aivoille. Ureasyklin häiriöissä, esimerkiksi arginiinisukkiinihappovirtsaisuudessa, on puuttuvia tai huonosti toimivia entsyymejä, jolloin ureasykli ei toimi tehokkaasti. Usein arginiinipitoisuudet veressä ovat matalia. Arginiinilla on keskeinen rooli ureasyklin toiminnassa, ja sen avulla voidaan tehostaa ureasyklin toimintaa ja lievittää oireita. Arginiinin puute voi aiheuttaa häiriön ureasykliin.


title: Arginiini

text: Arginiinia käytetään ravintolisänä mm. verenpainetaudin, korkean kolesterolin ja sydänsairauksien hoidossa. Sitä käytetään suorituskyvyn parantamiseksi, väsymyksen hoidossa ja aineenvaihdunnan vilkastuttamiseksi. Vastoin aiempia uskomuksia arginiini ei vapauta kasvuhormonia syötynä. Arginiini saattaa tehostaa immuunipuolustusta.


title: Välttämätön aminohappo

text: Välttämätön aminohappo on aminohappo, jota eliö ei itse pysty valmistamaan muista aineista, jolloin sen on saatava sitä ravinnosta. Välttämättömien aminohappojen lista vaihtelee lajeittain. Eri eläinlajeilla lista välttämättömistä aminohapoista on erilainen ja tarve täytyy huomioida rehujen valmistuksessa.


title: Välttämätön aminohappo

text: Raja välttämättömän ja ei-välttämättömän aminohapon välillä voi olla epäselvä, koska elimistö voi valmistaa aminohappoja toisista aminohapoista. Rikkipitoisia aminohappoja metioniinia ja homokysteiiniä voidaan valmistaa toisistaan mutta ei yksinkertaisemmista aineista. Samoin kysteiiniä voidaan valmistaa homokysteiinistä, mutta ei yksinkertaisemmista aineista. Niinpä rikkipitoisia aminohappoja käsitellään toisinaan yhtenä ryhmänä.


title: Välttämätön aminohappo

text: Ihmisen tarvitsemia aminohappoja on 20, joista 11 elimistö kykenee itse valmistamaan. Yhdeksän välttämätöntä aminohappoa on saatava ravinnosta: histidiini, tryptofaani, lysiini, metioniini, fenyylialaniini, treoniini, valiini, leusiini, isoleusiini. Vaikkapa kotikissa taas tarvitsee näiden yhdeksän lisäksi ravinnossaan arginiinia ja tauriinia – syy miksi kissa ei lihansyöjänä pärjää luontaisella kasvisravinnolla.


title: Humppa-Veikot

text: Humppa-Veikot oli vuonna 1958 perustettu suomalainen tanssimusiikkiorkesteri, jonka humppamusiikki nousi suureen suosioon 1960-luvun alussa. Yhtye keikkaili ahkerasti 1980-luvun puoliväliin saakka.


title: Humppa-Veikot

text: Humppa-Veikot perustettiin nimellä Pumppu-Veikot Antero Alpolan tuottamaa ja yhdessä Aune Haarlan kanssa käsikirjoittamaa radio-ohjelmaa "Kankkulan kaivolla" varten. Studio-orkesteriksi tarkoitetusta ryhmästä tuli pian niin suosittu, että se alkoi levyttää Humppa-Veikkojen nimellä. Samalla yhtyeen laulusolistiksi tuli Kipparikvartetista tuttu Teijo Joutsela, joka lauluosuuksien ohella soitti viulua. Orkesterin johtajana toimi Kullervo Linna (1911-1987), joka toimi yhtyeen rumpalina; muina jäseninä olivat sousafonisti Eero Lauresalo (ent. Lindroos), saksofonistit Josef Kaartinen ja Kaarlo Valkama, haitaristit Asser Fagerström ja Yrjö Luukkonen sekä myös banjoa soittanut kitaristi Ingmar Englund. Paljon myöhemmin yhtyeeseen kuului myös ksylofonisti Eino Katajavuori. Eero Lauresalon palattua uudelleen toimintansa aloittaneeseen Dallapé-orkesteriin hänen tilalleen tuli Gösta Möller. Joissakin esiintymisissä ja levytyksissä oli mukana muitakin muusikoita. Useimmat yhtyeen jäsenistä olivat aloittaneet muusikon uransa jo 1930-luvulla ja monet olivat soittaneet aikanaan "Dallapé-orkesterissa.


title: Humppa-Veikot

text: Yhtye teki ensimmäiset levynsä niin sanottuina savikiekkoina Levytukku-yhtiön Triola-merkille ja alkoi levyttää Scandia-levy-yhtiölle vuonna 1960. Vuoden 1960 kymmenen eniten myydyn suomalaisen EP-levyn joukossa oli neljä Humppa-Veikkojen levyä. Yhtyeen ohjelmistossa oli useita 1930-luvun foxtroteja – muiden muassa "Alaska", "Puuseppä", "Tulipunaruusut" ja "Tammerkoski", mutta myös täysin uusia kappaleita ja humpaksi sovitettuja lauluja, kuten Helsingin opiskelijapiireistä peräisin ollut "Ellin boksi", Hiski Salomaan "Lännen lokari" ja brittiläinen marssilaulu "It's a Long Way to Tipperary" (suomeksi nimellä "Pitkä matka on Tippavaaraan"). Tyylinsä säilyttäen yhtye kiersi tanssilavoja ja teki uusia levyjä siitäkin huolimatta, että humpan suosio laski jonkin verran "rautalankavillityksen" ja myöhemmin tangokuumeen alettua. 1970-luvun puolella otettiin mukaan myös päivän iskelmiä, kuten Irwin Goodmanin "St. Pauli ja Reeperbahn" ja Kai Hyttisen "Käymään vain". Sovituksia tekivät pääosin Kullervo Linna ja Kaarlo Valkama. Yksi Humppa-Veikkojen ja Joutselan "unohtumattomampia" levytyksiä oli Beatlesin "She Loves Youn" suomenkielinen, silloista beatlemaniaa parodioinut versio "Hän sinun on" vuodelta 1965. Laulussa oli tahatonta huvittavuutta sen vuoksi, että "jee jee"n laulaminen ei tuntunut luonnistuvan Joutselalta lainkaan. Yhtyeen single- ja EP-levyjä koottiin LP-levyille 1960-luvun lopulla ja se teki vielä 1970-luvulla useita levyjä Finnlevy-yhtiölle. Humppa-Veikkojen viimeinen levytys oli vuonna 1978 ilmestynyt "Vuodet vierivät". Yhtye lopetti toimintansa 1980-luvun alkupuolella, kun aika ja ikävuodet alkoivat tehdä sen jäsenten kohdalla tehtävänsä. Haitaristi Yrjö Luukkonen siirtyi Dallapé-orkesteriin, jossa hän jatkoi uraansa vielä useiden vuosien ajan.


title: Humppa-Veikot

text: Humppa-Veikkojen solisteina lauloivat joitakin kappaleita Annikki Tähti, Oke Tuuri ("Tippavaaran isäntä"), Auvo Nuotio, Henry Theel, Kauko Käyhkö ja Pauli Räsänen. Myös Georg Malmstén levytti 1960-luvulla muutamia vanhoja kappaleitaan uudelleen Humppa-Veikkojen kanssa.


title: Irwinin lapset

text: Irwinin Lapset on Ari Lahden ja Risto Tajakan vuonna 1981 Valkeakoskella perustama Irwin Goodmanin (oik. Antti Hammarberg) tekemää musiikkia soittava yhtye. Yhtye saavutti pian yllättävän medianäkyvyyden värikkäällä esiintymisellään ja Irwiniltä perityillä maneereillaan. Irwinin Lasten oma ura pelkkänä cover-yhtyeenä ei kuitenkaan kantanut pitkälle. Vasta yhteistyö itsensä Irwin Goodmanin kanssa toi enemmän esiintymiskokemusta. Yhtye toimi vuosina 1982–1990 Irwinin taustayhtyeenä. Yhteistyö alkoi tiivistyä Irwinin noustua osin yhtyeensä avustamana 1984 vuosien hiljaisuuden jälkeen uudelleen suosioon ennen ainuttakaan uutta levytystä tai minkäänlaista promootiota. Heti Irwinin taiteilijaeläkehakemuksen hylkäämisen jälkeen hän ja yhtye nousivat Helsingissä Vanhan Ylioppilastalon esiintymislavalle. Tiedotusvälineet olivat automaattisesti paikalla. Irwinin Lasten oman lyhyen levytysuran (2 singleä "Työmiehen Twist and Shout/Reteesti vaan" ja "Raha Ratkaisee/Kaksi nuorta kovanaamaa" ja 1 Lp "Omiin nimiin!") jälkeen Irwiniltä julkaistiin syksyllä 1984 ensin single "Härmäläinen Perusjuntti" (säv.I. Goodman-A. Lahti-K. Halonen ja san. E. von Retee) ja perään samanniminen Lp, joka myi kultalevyn verran. Irwinin Lapsista tuli Irwinin taustayhtye. Pian Irwin valitsi moniäänisestä yhtyeestä kolme mukaansa ja esiintyi trion kanssa koko 1980-luvun lopun. "Rentun ruusu" (säv. K. Halonen - san. E. von Retee) (1988) räjäytti lopullisesti potin, ja Irwin oli jälleen suosionsa huipulla. Yhteistyötä jatkui lähes Irwinin kuolemaan asti. Irwinin lapset vaipui hiljaiseloon Irwinin kuoltua 1990-luvun alussa, mutta on esiintynyt ja levyttänyt jälleen 2000-luvulla.Alkuperäinen kokoonpano (1981-1983)


title: Irwinin lapset

text: Ensilevytyskokoonpano (1984)


title: Irwinin lapset

text: Irwinin takaisin parrasvaloihin nostanut ja LP-levyn tehnyt kokoonpano (1984)


title: Irwinin lapset

text: Irwinin kanssa keikkoja tehnyt kokoonpano (1984)


title: Irwinin lapset

text: Vuosi 1985 -kokoonpano bändinä ja Irwinin kanssa


title: Irwinin lapset

text: Irwinin Lapset -triona ja Irwinin mukaansa valitsema kiertuekokoonpano (1985-1990)


title: Irwinin lapset

text: Arin uudelleen kokoama Irwinin Lapset mm. Irwinin muistokonsertit (1991-)


title: Urasiili

text: Urasiili (U) on RNA:ssa esiintyvä pyrimidiiniemäs. DNA:ssa sitä vastaa tymiini (T) ja se muodostaa kahden vetysidoksen avulla emäsparin adeniinin (A) kanssa. Kun urasiiliin liitetään metyyliryhmä, syntyy metylaatioreaktion seurauksena tymiini.


title: Andronikos II Palaiologos

text: Andronikos II Palaiologos (1260 – 13. helmikuuta 1332) oli Palaiologos-sukuun kuulunut Bysantin keisari vuosina 1282–1328. Hän oli Mikael VII Palaiologoksen vanhin poika.


title: Andronikos II Palaiologos

text: Andronikoksen aikana hänen isänsä rakennuttaman laivaston annettiin rappeutua ja Bysantin valtakunnan oli vaikeampi puolustautua Venetsiaa ja Genovaa vastaan. Toisaalta näiden kanssa oli yhteistyötäkin, ja Genova sitoutui huolehtimaan Bysantin merellisestä puolustamisesta. Samalla ottomaanit Osman I:n johdolla valtasivat miltei koko Bithynian. Andronikos palkkasi katalonialaisen Roger de Florin taistelemaan turkkilaisia vastaan. Katalonialaisista ja aragonialaisista koostuva katalonialainen komppania ("Companyia Catalana") kukisti turkkilaiset, mutta Roger de Flor osoittautui itse suuremmaksi uhaksi keisarikunnalle. Andronikoksen poika Mikael onnistui salamurhaamaan de Florin vuonna 1305. Tästä syystä komppania julisti sodan Andronikokselle. Komppania soti Traakiassa ja Makedoniassa ennen kuin se valtasi itselleen Ateenan ruhtinaskunnan.


title: Andronikos II Palaiologos

text: Vuodesta 1320 eteenpäin Andronikos soti pojanpoikaansa, hallitsijana nimeä Andronikos III Palaiologos käyttänyttä nuorta prinssiä vastaan. Riidan syynä oli, että prinssin kätyrit surmasivat juonitteluissaan erehdyksessä tämän veljen Manuelin, mistä hallitsija vihastui ja riisti pojanpojaltaan vallanperimysoikeuden. Pojanpoika voitti sisällissodan, ja vanha hallitsija luopui vallasta vuonna 1328 ja kuoli vuonna 1332.


title: Imidatsoli

text: Imidatsoli on heterosyklinen aromaattinen yhdiste. Imidatsolista käytetään myös nimiä "1,3-diatsa-2,4-syklopentadieeni", "1,3-diatsoli", "glyoksaliini" ja "miatsoli". Imidatsolirengas on läsnä tärkeissä biomolekyyleissä, kuten histidiinissä ja histamiinissa.


title: Imidatsoli

text: Imidatsolilla on kaksi tautomeeristä muotoa, koska vety (H) voi olla kiinnittyneenä kumpaan typpiatomiin tahansa. Imidatsoli on sekä emäs (pKa = 7,0) että heikko happo (pKa = 14,5).


title: Imidatsoli

text: Imidatsolin protonoituessa syntyy imidatsoliumioni. Imidatsoliumioni pystyy stabiloimaan positiivisen varauksen kahden typpiatomin kesken, ja näin muodostunut resonanssistabiloitu rakenne tekee imidatsolista emäksisemmän kuin esimerkiksi pyridiini, jolla ei vastaavaa resonassia synny.


title: Imidatsoli

text: Imidatsolia valmistettiin ensimmäisen kerran vuonna 1858 glyoksaalista ja ammoniakista. Yhdistettä voidaan syntetisoida myös käsittelemällä viinihapon dinitraattiesteriä formaldehydin ja ammoniakin kanssa ja muodostuva dikarboksyylihappo dekarboksyloidaan kupari(II)oksidin katalysoimana. Yhdistettä käytetään viljan tuholaisten torjuntaan, hyönteismyrkkynä ja muiden kemikaalien synteesiin.


title: Andronikos III Palaiologos

text: Andronikos III Palaiologos (25. maaliskuuta 1297 – 15. kesäkuuta 1341) oli Bysantin keisari 1328–1341. Hän oli Andronikos II Palaiologoksen pojan Mikaelin poika.


title: Andronikos III Palaiologos

text: Kun Andronikoksen isä Mikael kuoli vuonna 1320, yritti keisari riistää häneltä oikeudet kruunuun. Andronikos kapinoi isoisäänsä vastaan. Hänellä oli vahvat tukijoukot, ja ensimmäinen sisällissota päättyi vuonna 1325, kun hänet julistettiin hallitsijakumppaniksi. Riita jatkui vielä myöhemmin, ja vanha Andronikos syöstiin vallasta vuonna 1328.


title: Andronikos III Palaiologos

text: Andronikosken tärkein ministeri oli Johannes Kantakuzenos (myöhemmin keisarina Johannes VI). Andronikoksen aikana sodittiin miltei koko ajan ottomaaneja vastaan. He saivat vallattua lähes koko Vähän-Aasian. Nikaia kaatui vuonna 1331 Osman I:lle ja Nikomedia vuonna 1337.


title: Andronikos III Palaiologos

text: Andronikos sai vallatua takaisin alueita Thessaliassa ja Epeiroksessa, mutta ne hävittiin ennen hänen kuolemaansa Stefan Dusanin johtamalle Serbialle. Andronikos yritti myös elvyttää rappeutunutta laivastoa ja sai vallattua takaisin Lesboksen ja Khioksen saaret genovalaisilta.


title: Andronikos III Palaiologos

text: Andronikos kuoli 1341, ja häntä seurasi hänen poikansa Johannes V Palaiologos.


title: Hiukkavaara

text: Hiukkavaara on Oulun kaupunginosa Oulujoen pohjoisrannalla, kaupungin itälaidalla Vanhan Hiukkavaaran kaupunginosan kaakkoispuolella. Alueen rakennuskanta on lähes kokonaan puisia omakotitaloja.


title: Hiukkavaara

text: Aiemmin Hiukkavaaran kaupunginosaan kuului myös nyttemmin lakkautetun Pohjan Prikaatin vanha kasarmialue, mutta Hiukkavaarasta erotettiin uusia kaupunginosia 6. syyskuuta 2010, jolloin kasarmialuekin jäi Vanhan Hiukkavaaran kaupunginosaan.


title: Hiukkavaara

text: Alueelle on suunniteltu laajoja muutoksia, kuten liikenneyhteyksien parantamista sekä runsaasti asuinrakentamista. Hiukkavaara kaavoitetaan yli 30 000 asukkaan kaupunginosaksi.


title: Hiukkavaara

text: Aluetta palveleva Hiukkavaaran monitoimitalo valmistui kesällä 2017.


title: Sanginsuu

text: Sanginsuu on Oulun kaupunginosa, joka sijaitsee Oulujoen ja sen sivujoen, Sanginjoen, liittymäkohdassa Madekosken kaupunginosaa vastapäätä Oulujoen pohjoisrannalla. Kaupunginosaan lasketaan kuuluvaksi myös Mikonmäen ja Peräkylän alueet. Kaupunginosasta johtaa Sangin silta -niminen silta Madekosken kaupunginosaan.


title: Sanginsuu

text: Sanginsuussa sijaitsevat mm. Chempoliksen biojalostusteknologioiden tutkimus- ja demonstraatiolaitos, Fermionin lääkeainetehdas, sekä OAMK:n luonnonvara-alan yksikkö. Näiden lisäksi Sanginsuun alueella on myös Sankivaaran golfkenttä sekä Eläinkoti Nikula.


title: Palorypälehappo

text: Palorypälehappo on alfa-ketohappo. Sitä syntyy elimistön solujen sytosolissa, kun glukoosi hajoaa kahdeksi palorypälehapoksi glykolyysissä. Samalla vapautuu hieman energiaa. Palorypälehapon suoloja, estereitä tai ionimuotoja nimitetään pyruvaateiksi. Elimistön pH:ssa (7,4) palorypälehappo esiintyy pyruvaattina, jonka karboksyyliryhmä on luovuttanut protonin. Mitokondrioissa pyruvaatti prosessoidaan edelleen asetyylikoentsyymi-A:ksi, joka on tärkeä välituote solun energia-aineenvaihdunnassa. Hapen läsnä ollessa eli aerobisessa tilassa asetyylikoentsyymi-A hajotetaan edelleen mitokondriossa monimutkaisessa kemiallisessa prosessissa, sitruunahappokierrossa, jossa syntyy hiilidioksidia ja vettä sekä hapetus-pelkistyskoentsyymiä NADH:ta. Jos happea ei ole riittävästi, eli anaerobisessa tilassa, palorypälehappo voi hajota maitohapoksi. Näin tapahtuu myös muun muassa veren punasoluissa, joissa ei ole lainkaan mitokondrioita. Asetyylikoentsyymi-A:ta solut käyttävät energian tuotannossaan myös oksidatiivisessa fosforylaatiossa.


title: Palorypälehappo

text: Glukoosin hajotessa palorypälehapoksi Embden-Meyerhofin reittiä syntyy oikeastaan aluksi entsyymitoiminnan vaikutuksesta "enoli"palorypälehappoa, joka sitten ketonoituu kyseessä olevaksi "keto"palorypälehapoksi spontaanisti ilman entsyymivaikutusta.


title: Sigmar Wittig

text: Sigmar Wittig (s. 25. helmikuuta 1940 Nimptsch, Saksa) on saksalainen professori, joka on ollut vuodesta 2002 alkaen Saksan avaruushallinnon DLR:n pääjohtaja.


title: Sigmar Wittig

text: Wittig opiskeli koneinsinööriksi ja myöhemmin väitteli Aachenin yliopistossa. Hän työskenteli Yhdysvalloissa 1967 – 1976. Tämän jälkeen hän toimi Karlsruhen yliopistossa termisten turbokoneiden professorina ja 1994 alkaen yliopiston rehtorina.


title: Sigmar Wittig

text:
Vuonna 2002 hänet valittiin Saksan ilmailu- ja avaruustutkimuskeskuksen (DLR) hallintoneuvoston puheenjohtajaksi ja sen jälkeen hän on toimi vuoteen 2007 asti Saksan päädelegaattina ESAn neuvostossa. Hän oli Euroopan avaruusjärjestöä (ESA) johtavan neuvoston puheenjohtajana 22. heinäkuuta 2005-30. kesäkuu 2007.
Hänen edeltäjänsä oli ruotsalainen Per Tegner, joka oli Ruotsin avaruushallinnon Rymdstyrelsen johtaja, joka palasi ESAn neuvoston puheenjohtajaksi vuonna 2007 ja jota seurasi vuoden 2008 kesällä Espanjan CDTIn paajohtaja Maurici Lucena .


title: Sanginjoki

text: Sanginjoki on Oulujoen sivujoki, joka saa alkunsa Utajärven kunnan alueella olevasta Sanginjärvestä.


title: Sanginjoki

text: Joki kuuluu Oulujoen vesistöalueeseen, ja laskee Utajärven ja Muhoksen kuntien sekä Oulun kaupungin läpi, ja lopulta yhtyy Oulujokeen Oulussa Sanginsuun kaupunginosassa. Myös Puutturinjärvi Utajärvellä, Iso-Vuotunkijärvi Ylikiimingin Vuotolla, Pikku Seluskanjärvi Muhoksella sekä Koivujoki Aittokylässä laskevat Sanginjokeen.


title: Sanginjoki

text:
Sanginjoki on matala ja virtaava sekä varsin koskinen ja kalaisa, ja siksi vapaa-ajan kalastajien suosima. Kalastus on luvanvaraista. Jokeen on viime vuosikymmeninä istutettu runsaasti kalaa. Keskimäärin saaliskalojen koko on annoskokoluokkaa.
Joki ja sen eliöstö, mukaan lukien koskikalasto, kärsii ajoittaisista happamuuspiikeistä. Siksi mm. lohikalojen lisääntyminen on nykyisellään hyvin vaikeaa. Happamuusongelmiin liittyen joella oli vuosina 2008-2011 meneillään hanke "Sanginjoen virkistyskäyttöarvon parantaminen ja ekologinen kunnostus".


title: Sanginjoki

text: Joen yläjuoksu on varsin hankalasti tavoitettavissa, koska se virtaa tiettömien alueiden läpi, mutta jokivarteen menee silti useita metsäautoteitä, joiden lähettyville on rakennettu myös kotia ja laavuja. Aikanaan polut seurasivat joen yläjuoksuja Sanginkylässä, Vuotolla ja Vepsällä. Joen alajuoksua seurailee Sanginjoentie, joka alkaa Oulun Sanginsuusta ja päättyy Muhoksen Sanginjoen kylään.


title: Hamas

text: Hamas (, , suom. "islamilainen vastarintaliike") on palestiinalainen islamistinen järjestö ja demokraattisesti valitun Palestiinan parlamentin suurin puolue. Israel, Yhdysvallat, Kanada, Egypti ja EU on luokitellut Hamasin terroristijärjestöksi. Peruskirjansa mukaisesti Hamas vastustaa rauhanomaista ratkaisua palestiinalaiskysymykseen. Sen tavoitteena on luoda Islamilainen valtio alueelle. Kevään 2006 Palestiinan vaalien jälkeen Hamas pääsi hallitusvastuuseen. Sen vuonna 1988 kirjoitettu ja yhä voimassa oleva perussääntö viittaa Israelin valtion tuhoutumiseen ja islamilaisen valtion perustamisen. Kesällä 2007 Hamas ja kilpaileva Fatah kävivät rajuja taisteluita, joiden seurauksena Hamas erotettiin palestiinalaishallituksesta, mutta se sai haltuunsa Gazan kaistan. Hamas hallitsee Gazaa Sharian periaattein, ja ihmisoikeusjärjestöt syyttävät sitä kidutuksesta, teloituksesta, sensuurista, naisten huonosta asemasta ja rutiininomaisista väärinkäytöksistä.


title: Hamas

text: Muslimiveljeskunta oli kehittynyt, kun köyhälistön ja pakolaisten rinnalle oli liittynyt koulutettuja, liikemiehiä ja ammatinharjoittajia. Havaittuaan tämä kasvun, monet nuoret, etenkin Gazassa asuvat päättivät, että Veljeskunnan oli aika nousta Israelin miehitystä vastaan. Muslimiveljeskunnan sisällä väiteltiin vuosia tästä ja aluksi johtajat olivat sitä mieltä, ettei Egyptissä ja Syyriassa tehtyjä virheitä tulisi toistaa. Hamasin perustamisesta pidettiin vuonna 1986 salainen kokous Hebronissa, jossa mukana olivat ainakin seuraavat henkilöt:


title: Hamas

text: Hamasin perusti vuonna 1987 järjestöä vuoteen 2004 asti johtanut šeikki Ahmad Yasin. Hamas perustui Egyptissä toimineen Muslimiveljeskuntaan. Yasin kuoli 6.9.2004 Israelin suorittamassa salamurhassa. Israelin armeijan Apache-helikopteri ampui kohti Yasinia ympäröivää ihmisjoukkoa Hellfire-ohjuksen. Yasin kuoli välittömästi yhdessä yhdeksän muun ihmisen kanssa. Hänen seuraajakseen nousi Abdulaziz al-Rantisi, joka kuitenkin koki edeltäjänsä kohtalon jo vajaan kuukauden kuluttua. Hänen jälkeensä Hamasin johdossa toimi Syyriassa maanpaossa elävä Khalid Maš’al.


title: Hamas

text: Yhdysvaltalaisen tietotoimisto United Press Internationalin mukaan Israelin tiedustelupalvelu Mossad tuki Hamasia järjestön alkuvuosina pyrkien luomaan vastapainon PLO:lle. Tuolloin Hamasin toiminta keskittyi pääasiassa uskonnolliseen ja sosiaaliseen toimintaan. Käytännössä Hamasin vahvistuminen merkitsi Jasser Arafatin ja Fatahin heikentymistä PLOssa, mikä olisi saattanut olla Israelille hetkellisesti edullista.


title: Hamas

text: Vuonna 1996 Hamas kieltäytyi osallistumasta ensimmäisiin palestiinalaishallinnon parlamenttivaaleihin. Se halusi ilmaista tyytymättömyytensä Israelin kanssa käytyjen neuvottelujen tasapuolisuuteen ja pyrki välttämään tunnustamasta Palestiinalaishallintoa.


title: Hamas

text: Monet kansainväliset järjestöt, kuten YK ja Amnesty International, ovat tuominneet Hamasin iskut. Euroopan unioni, Kanada, Yhdysvallat, Japani ja Israel luokittelevat myös poliittisen Hamasin terroristijärjestöksi. Hamasin hallitessa Gazaa palestiinalaiset eivät ole noudattanut Israelin ja palestiinalaisten välistä tulitaukoa vaan ovat jatkaneet aktiivisesti raketti-iskujaan aina vuoteen 2012 saakka. Toistaiseksi viimeisimmän itsemurhaiskunsa Hamasin sotilaallinen siipi teki elokuussa 2004 Beershebassa, jossa kuoli 16 ihmistä.


title: Hamas

text: 17. toukokuuta 2007 Hamas ilmoitti aloittavansa itsemurhaiskut Israeliin uudelleen sen jälkeen kun Israel tuhosi Hamasin päämajan Gazassa.


title: Hamas

text: Hamasin voitettua vuonna 2006 vaalit, Yhdysvaltain hallinto vaati arabiliittolaisiaan katkaisemaan järjestön rahallisen tuen. Sen jälkeen Hamas kääntyi šiialaisen Iranin puoleen ja lähestyi sitä. Ns. arabikevään myötä Egyptissä nousi valtaan Hamasin sisarpuolue Muslimiveljeskunta. Lisäksi Hamas on saanut ystäviä Qatarista, Turkista ja Jordaniasta, mutta veti päämajansa pois Syyrian Damaskoksesta ja asettui avoimesti maan kansannousun puolelle.


title: Hamas

text: Hamas on monitahoinen järjestö, joka sotilaallisen toiminnan lisäksi harjoittaa myös yhteiskuntaa rakentavaa toimintaa ylläpitämällä esimerkiksi kouluja ja sairaaloita. Hamasilla on lisäksi sotilaallinen siipi Izz al-Din al-Qassam -prikaatit, joka tunnetaan itsemurhapommituksistaan israelilaisia siviilejä ja hyökkäyksistä sotilaita vastaan. Sotilaallisen toiminnan ajanjaksoja on nimitetty seuraavasti: Ensimmäinen intifada, Toinen intifada, Operaatio Kesäsade, Israelin Gazan operaatiot 2007, Operaatio Valettu lyijy


title: Hamas

text: Amnesty Internationalin vuonna 2015 julkaiseman raportin mukaan Hamas pidättää, kidnappaa ja surmaa palestiinalaisia ilman oikeudenkäyntiä. Hamas käytti Al-Shifan sairaalaa kuulusteluihin ja kidutukseen vuoden 2014 konfliktin aikana. Monet kidutetuista olivat Fatah-järjestön jäseniä.


title: Hamas

text: Vuoden 2012 Maailman ihmisoikeusraportissa Human Rights Watch esitti 43-sivuisen luettelon Hamasin tekemistä ihmisoikeusrikkomuksista, kuten pahoinpitelyt, hirttämiset ja 102 ihmisen kidutuksen. Hamas myös vainoaa ihmisiä "moraalirikosten" ja tiedotusvälineiden sensuurin vuoksi. HRW:n Lähi-idän johtajan mukaan Hamasin viiden vuoden Gazan hallitsemisen jälkeen sen oikeusjärjestelmässä vallitsee epäoikeudenmukaisuus ja se "rutiininomaisesti rikkoo pidätettyjen oikeuksia ja takaa rankaisemattomuuden väärinkäytöksiä harjoittaville turvallisuusjoukoille." Hamas kielsi syytökset ja kutsui niitä poliittisesti motivoiduiksi.


title: Hamas

text:
Hamasin henkilöoikeudellinen laki on lähes täysin Shariasta, mikä syrjii jyrkästi naisia perheväkivallan osalta, perinnöissä, avioliitoissa ja eroissa.
Raiskaukset, perheväkivalta ja "kunniamurhat" ovat yleisiä ja ne jätetään usein rankaisematta.
Hallinto on kieltänyt naisilta julkisen housujen käytön ja vaatinut käyttämään hijabia julkisissa rakennuksissa. Määräyksiä ei aina valvota, mutta esimerkiksi vuonna 2013 YK:n avustusjärjestö perui vuosittaisen maratoninsa Hamasin kiellettyä naisia osallistumasta housuissa.
Huhtikuussa 2014 Hamas sääti lain 9 vuotta täyttäneiden tyttöjen ja poikien kouluttamisesta erillään toisistaan.


title: Hamas

text: Tammikuussa 2006 Hamas osallistui parlamenttivaaleihin ensimmäistä kertaa. Hamasin vaalilista, Muutos ja reformi, sai 44,45 % äänistä, Fatahin saadessa 41,43 %. Hamas sai kaikkiaan 74 paikkaa parlamentin 132:sta paikasta. Vaalit hävinneen edellisen valtapuolueen Fatahin edustaja ilmoitti, ettei puolue ole valmis hallitusyhteistyöhön Hamasin kanssa, ja sen pääministeri Ahmad Qurai’ erosi, jotta Hamas voi muodostaa hallituksen. Isma’il Haniyyasta tuli uusi pääministeri.


title: Hamas

text: Vaalivoiton jälkeen vuonna 2006 Hamasin edustajat ovat kuitenkin puhuneet neuvotteluista Israelin kanssa, mikä tarkoittaisi käytännössä Israelin valtion tunnustamista. Venäjä tunnustaa Hamasin kutsumalla sen edustajat neuvotteluihin Moskovaan. Sen sijaan Israel, Euroopan unioni ja Yhdysvallat eivät halua neuvotella Hamasin kanssa ennen kuin Hamas tunnustaa Israelin ja luopuu vaatimuksesta tuhota Israel. Israel on jäädyttänyt palestiinalaishallinnolle meneviä tullituloja, Euroopan unioni ja Yhdysvallat palestiinalaishallinnon palkkamenoiksi tarkoitetut avustukset.


title: Hamas

text: 17. huhtikuuta 2006 Tel Avivissa tehtiin itsemurhaisku, joka tappoi yhdeksän henkeä. Hamas ei tuominnut iskua, vaan kutsui sitä itsepuolustukseksi.


title: Hamas

text: Voittonsa jälkeen Hamas ajautui vastakkain presidentti Mahmud Abbasin Fatahin kanssa. Toukokuussa Sunday Times raportoi Hamasin suunnitelleen presidentin salamurhaa. Kesäkuussa Hamasin ja Abbasin aseelliset joukot olivat lähellä yhteenottoa. Palkatta jääneiden hallinnon työntekijöiden tyytymättömyys kiristi tilannetta edelleen.


title: Hamas

text: Tammikuussa 2007 Hamas ja Fatah olivat ajautuneet jo lähelle sisällissotaa. Niiden välisissä yhteenotoissa oli kuollut jo kymmeniä ihmisiä. Helmikuussa järjestöt sopivat tulitauosta ja yhteishallituksesta.


title: Hamas

text: Toukokuussa järjestöjen tulitauko raukesi ja yhteenotot alkoivat uudelleen. Kaikkiaan yhteenotoissa on kuollut yli 200 ihmistä, joukossa korkeita johtajia. 14. kesäkuuta Hamas on saanut haltuunsa koko Gazan kaistan.


title: Hamas

text: Palestiinalaishallinnon puheenjohtaja Mahmud Abbas erotti hallituksen ja kutsui entisen talousministerin muodostamaan hätätilahallitusta. Fatahilla on hallussaan enää vain Länsiranta, koska Hamas otti haltuunsa koko Gazan kaistan.


title: Hamas

text: Kesäkuussa solmitun tulitaukosopimuksen jälkeen Hamas oli tehnyt salaisen tunnelin rajan yli, ja Israel tukkiakseen tunnelin teki ilmaiskuja marraskuussa surmaten kuusi Hamasin jäsentä. Hamas vastasi hyökkäykseen liki välittömästi raketti-iskuin, kenenkään kuitenkaan tuolloin loukkaantumatta. Hamas ei marraskuussa suostunut uudistamaan tulitaukosopimusta vedoten Israelin tulitaukorikkomukseen, ja jatkoi rakettien ampumista Israeliin. Joulukuussa 2008 Israel aloitti ennen tulitaukosopimusta ja neuvottelujen aikana suunnittelemansa sotilasoperaation , tehden useita ilmaiskuja Hamasin kohteisiin Gazassa ja myös siviilikohteisiin, vastauksena Hamasin Israeliin ampumille raketeille. Arvioidaan yli 1 150 kuolleen ja yli 5 100 haavoittuneen Israelin iskuissa, osaksi Hamasin käyttämän ihmiskilpiperiaatteen takia.


title: Hamas

text:
Monet maat pitävät Hamasia äärifundamentalistisena islamilaisena terroristijärjestönä, eivätkä siksi tue sitä. Iran ja Syyria tukivat pitkään sunnilaista Hamasia, vaikka olivatkin shiialaisjohtoisia maita.
Syyriasta tullut tuki Hamasille loppui, kun maassa puhkesi sisällissota, jossa Hamas asettui islamistikapinallisten puolelle . Tämän seurauksena Hamasin johto poistui Syyriasta ja asettuivat Khalid Maš’alin ja Isma’il Haniyyan johdalla Qatariin


title: Hamas

text:
Iran tuki pitkään Hamasia aseavulla, mutta kun Hamas alkoi tukea Syyrian sisällissodassa sunni-oppositiota, Iranin ja Hamasin välit huonontuivat
. Egypti tuki Hamasia Mohammed Mursin presidenttikaudella, koska Mursi edusti Hamasin emojärjestöä Muslimiveljeskuntaa. Egyptin vallankaappauksen jälkeen kesällä 2013, uusi hallitus katkaisi tuen Hamasille ja alkoi omalta puolletaan saartaa Gazaa. Saudi-Arabia alkoi vastustaa Hamasia Egyptin vallankaappauksen jälkeen. Taloudellisesti vahvin Hamasin tukija on nykyään Qatar. Turkki on antanut Hamasia tukevia lausuntoja. Hamasia yleensä vastustanut palestiinalaisjärjestö Fatah lähentyi Hamasia vuonna 2014, jolloin järjestöt sopivat palestiinalaisten yhteishallinnosta.


title: Keiretsu

text: Keiretsu () on japanilaisen liiketoiminnan perusarvoihin kuuluva kiinteä kumppanuussuhde, joka tarkoittaa yhteisen päämäärän nimissä toimivaa yritysrypästä. Keiretsuihin kuuluu usein pankki, vakuutusyhtiö, eri alojen teollisuutta sekä kauppoja.


title: Keiretsu

text: Japanin "kuusi suurta" (6大企業集団) keiretsua ovat:Monet katsovat, että myös Toyota Group toimii keiretsujen tavoin.


title: Äimäraution siirtolapuutarha

text: Äimäraution siirtolapuutarha sijaitsee Oulun raviradan eteläpuolella, seututie 847:n eli Limingantien varressa hyvien liikenneyhteyksien päässä noin kolme kilometriä kaupungin keskustan eteläpuolella. Puutarhapalstat vuokraa Oulun kaupunki. Siirtolapuutarha luokitellaan yleiseksi puistoalueeksi. Mökkejä alueella on yli 160.


title: Äimäraution siirtolapuutarha

text: Äimäraution siirtolapuutarhayhdistys perustettiin 13. marraskuuta 1947, ja ensimmäiset mökit valmistuivat syksyllä 1948. Puurakenteisten mökkien mallipiirustukset on laadittu Oulun kaupungin rakennustoimistossa. Alkuperäinen pienempi mökkityyppi on kaupunginarkkitehti Martti Heikuran vuonna 1946 suunnittelema. Vuonna 1958 arkkitehti Niilo Mattila laati uudet tyyppipiirustukset, joiden mukaan on rakennettu kookkaammat mökit.


title: Äimäraution siirtolapuutarha

text: Siirtolapuutarhan kerho- ja saunarakennus rakennettiin pääosin talkootyönä, ja se valmistui kesällä 1955. Alueella on myös yhteiset suihku- ja wc-tilat, kirjasto internet-yhteyksineen sekä tenniskenttä. Kempeleenlahden rantaan on runsaat parisataa metriä. Kaupunginvaltuuston kaavapäätöksen mukaan otetaan huomioon rannan käyttö uimarantana ja pienvenevalkamana.


title: Äimäraution siirtolapuutarha

text: Siirtolapuutarhapalstat ovat tavoiteltuja kesänviettopaikkoja. Jokainen palstan vuokraaja omistaa mökkinsä. Niitä myydään vuodessa keskimäärin 12 kappaletta. Siirtolapuutarhan palstojen vuokrasopimukset ovat voimassa vuoteen 2037 saakka.


title: Äimäraution siirtolapuutarha

text: Uusi asemakaava alueelle tuli voimaan vuoden 2009 alussa. Tienlinjauksen alle jääneille mökeille kaavoitettiin paikat meren puolelta.


title: Äimäraution siirtolapuutarha

text: Oulun kaupungin alueella on myös toinen vastaava itsenäinen alue, Markkuun ryhmäpuutarha.


title: Grigori Potjomkin

text: Grigori Aleksandrovitš Potjomkin (; 24. syyskuuta 1739 Tšižovo lähellä Smolenskia – 16. lokakuuta 1791 Iași) oli venäläinen sotamarsalkka ja keisarinna Katariina II:n suosikki. Potjomkinin syntymän ajankohdasta ei ole täyttä varmuutta. Häntä koskevat asiakirjat ovat ristiriitaisia, ja myös hänen sisarenpoikansa väitti hänen syntyneen vasta vuonna 1742. Yleisesti käytetään todennäköisintä syntymävuotta eli vuotta 1739.


title: Grigori Potjomkin

text: Potjomkinin puolalaisperäinen suku oli aatelinen, mutta ei mitenkään rikas. Suku oli sepittänyt tarinan, jonka mukaan se polveutui antiikin Roomaa 100-luvulla eaa. uhmanneesta prinssi Telesinistä. Potjomkinin isä Aleksandr Vasiljevitš oli edennyt urallaan everstiksi. Hänet tunnettiin ärtyneisyydestään ja kummallisesta, impulsiivisesta käytöksestään. Lisäksi hän jäi kiinni kaksinnaimisesta, mutta selvisi syytteestä, kun toinen vaimoista ryhtyi nunnaksi.


title: Grigori Potjomkin

text: Perheellä ei ollut varaa kustantaa pojalle kotiopettajaa. Kotiopettajan palkkaamisen katsottiin kuuluvan aateliston elämäntyyliin ja asemaan. Potjomkin sai alkuopetuksensa kotikylänsä papilta. Pappi opetti Potjomkinin rakastamaan musiikkia, ja ollessaan mahtimies hän palkkasi orkestereita ja luki huvikseen nuotteja. Papin opetus sytytti hänessä myös pysyvän kiinnostuksen uskontoon ja teologisiin pohdintoihin. Nuori Potjomkin harkitsikin itselleen kirkollista uraa.


title: Grigori Potjomkin

text: Tulevan suurmiehen äidillä oli poikansa varalle kunnianhimoisia suunnitelmia. Tämä ei saanut jäädä maaseudulle, vaan pojalle piti saada kunnon koulutus. Kummisetänsä suhteiden avulla hän pääsi Moskovaan kymnaasiin. Kymnaasissa Potjomkinin kyvykkyys huomattiin ensi kerran. Hän oppi nopeasti vieraita kieliä, ja hänen muistinsa huomattiin ällistyttävän hyväksi.


title: Grigori Potjomkin

text: Kun Potjomkin oli 11-vuotias, hänet pestattiin armeijaan, mikä tosin tarkoitti vasta sitä, että hänet kirjattiin sotilasluetteloon ja hän sai kokeilla ylleen univormua. Varsinainen palvelus alkoi myöhemmin. Kymnaasin jälkeen olivat edessä opinnot uudessa Moskovan yliopistossa, missä hän menestyi opinnoissaan hyvin. Hän tosin muisteli, että uudessa yliopistossa opettajat olivat kehnoja, ryyppäsivät jatkuvasti eikä siellä ollut mitään järjestystä.


title: Grigori Potjomkin

text: Potjomkinin tie aikansa Venäjän mahtavimpien miesten joukkoon sai alkunsa, kun hän nuorena kersanttina antoi vastikään valtaan nousseelle keisarinnalle miekankannattimensa, jollaisen tämä oli unohtanut ratsastusasustaan esittäytyessään kannattajilleen ensi kertaa. Komea nuorukainen jäi kymmenen vuotta vanhemman hallitsijan mieleen jo tuolloin.


title: Grigori Potjomkin

text: Potjomkin ei kuitenkaan vielä ensitapaamisella päässyt keisarinnan varsinaiseksi suosikiksi, vaikka saikin palkkion yhdessä muiden Katariinan valtaannousua näkyvästi tukeneiden kanssa. Vuosien mittaan Potjomkin loi uraa armeijassa samalla kun piti yllä kirjeyhteyttä keisarinnaan. Hän saapui hoviin alkuvuodesta 1774, ja hänestä tuli keisarinnan luottomiehistä luultavasti kaikkein tärkein. Heidän huhuttiin jopa olleen salaa naimisissa. Potjomkinin tiedettiin lisäksi toimineen Katariinan uusien suosikkien valitsijana, millä hän samalla säilytti ja vahvisti asemaansa harmaana eminenssinä.


title: Grigori Potjomkin

text: Vanhemmiten Potjomkin valitsi elämäntavan, joka vain vaivoin kuvasti hänen suunnatonta vaurauttaan ja merkitystään Katariinan lähipiirissä. Hovin ylellisyyden vastapainona hän vetäytyi usein pitkiksi ajoiksi luostareihin hiljentymään viettämään samaa askeettista elämää kuin munkit. Toisaalta hän tuli esille hovin Krimille suuntautuneen matkan järjestäjänä. Muistona tuosta matkasta on jäänyt elämään kertomus Potemkinin kulisseista. Ne olisivat olleet matkareitille pystytettyjä julkisivuja ja puutarhoja, jotka rakennettiin vaatimattoman todellisuuden verhoksi ainoastaan keisarillista seuruetta varten kertomaan alueen asutuksesta, sen siisteyttä ja idyllistä. Tosin saksalainen historioitsija Gerhard Prause, joka on erikoistunut historiallisten tarujen puolueettomaan tutkimiseen, sanoo eräässä teoksessaan, että koko väite "Potemkinin kulisseista" olisi vain erään saksalaisen diplomaatin liikkeelle panema, keisarinnan vahingoittamiseen tähdännyt ilkeämielinen juorupuhe. Myös Simon Sebag Montefiore kumoaa väitteet kulissikaupungeista aikalaislähteisiin vedoten vuonna 2006 suomeksi ilmestyneessä teoksessaan "Ruhtinas Potemkin ja Katariina Suuri".


title: Grigori Potjomkin

text: Ikääntyvä, viehätysvoimansa menettänyt, ylipainoinen ja epäsäännöllisten elämäntapojensa turmelema silmäpuoli sotamarsalkka kärsi elämänsä loppupuolella takaiskuja suhteessa keisarinnaan, kun entistä nuoremmat rakastajat valloittivat tämän sydämen. Erityisesti 1780-luvun lopulla esiin noussut Platon Zubov sai Taurian ruhtinaan arvonimen saaneen Potjomkinin turhaan yrittämään hänen syrjäyttämistään. Marsalkka järjesti keväällä 1790 eräänlaisena jäähyväisinä hallitsijalleen suurenmoiset juhlat, joiden päätyttyä hän poistui Pietarista. Tapahtumasta huolimatta heidän kirjeenvaihtonsa jatkui. Hän päätti viedä päätökseen rauhanneuvottelut, joita oli käynyt jo pitkään Turkin suunnalla. Lokakuussa 1791 hän kuitenkin keskeytti rauhanneuvottelut lähteäkseen Etelä-Venäjälle perustamaansa Nikolajevin kaupunkiin. Alati pahenevat vaivat hankaloittivat yhä enemmän hänen elämäänsä. Matka Nikolajeviin ei tehnyt poikkeusta, sillä kärrymatkan epätasaisuus vain pahensi hänen oloaan. Hän pyysi lopulta, että hänet talutettaisiin tien varteen nurmelle lepäämään. Kedosta tuli hänen kuolemansa näyttämö.


title: Grigori Potjomkin

text: Kuultua rakkaan ystävänsä poismenosta Katariina julisti hoviin suruajan ja haudatutti tämän H’ersoniin Pyhän Katariinan kirkkoon. Ruhtinaan hautapaikka ei kuitenkaan jäänyt pysyväksi, sillä Katariinan seuraaja, äitiään ja tämän suosikkeja inhonnut Paavali I, määräsi pian valtaantulonsa jälkeen suosikin maalliset jäännökset hävitettäväksi samalla kun hän sijoitti äitivainajansa ruumiin vuosikymmeniä aikaisemmin kuolleen nimellisen isänsä haudan yhteyteen.


title: Grigori Potjomkin

text: Taurian ruhtinas Potjomkin muistetaan ennen kaikkea Etelä-Ukrainan erämaiden asuttamisesta. Hänen perustamiaan kaupunkeja ovat muun muassa Sevastopol, Mariupol, H’erson, Odessa, Simferopol, Vladikavkaz sekä Jekaterinoslav (nykyinen Dnipro).


title: Mike Stone

text:
Mike "Clay" Stone (1951 – toukokuu 2002) oli englantilainen äänittäjä ja tuottaja. Hän tuotti muun muassa American, Asian, Blue Öyster Cultin, George Carlinin, Daniel Amosin, Foreignerin, Journeyin, KISSin, Queenin, REO Speedwagonin, Lou Reedin, Frank Zappan albumeita sekä omalle Clay Records-levymerkilleen muun muassa Discharge ja GBH-yhtyeitä.
Stone aloitti äänittäjänä Abbey Road Studiossa Lontoossa kesällä 1964. Hän avusti äänittäjänä George Martinia ja Norman Smithiä tuotettaessa The Beatles-yhtyettä. Myöhemmin Stone myös palasi studiolle tuottajana.


title: EBC

text:
EBC () on Euroopassa käytettävä olutpullojen ja -tölkkien etiketissä oleva ilmoitus, joka kertoo olutjuoman väristä. Alhainen lukema kertoo oluen olevan vaaleaa, kun taas korkea lukema kertoo oluen olevan tummaa.
EBC on Euroopan panimoiden tieteis-tekninen yhteisjärjestö. Suomalaiset Tor-Magnus Enari ja Esko Pajunen ovat toimineet sen presidentteinä.


title: Vanuatun vatu

text: Vatu on Vanuatun virallinen rahayksikkö. Se korvasi vuonna 1982 Uusien Hebridien frangin sekä Australian dollarin. Vatu ei jakaannu pienempiin osiin, kuten esimerkiksi sadasosiin. Vatun ISO 4217 -valuuttatunnus on VUV.


title: Luonnonarvokauppa

text: Luonnonarvokauppa tarkoittaa sitä, että maanomistaja sitoutuu vapaaehtoisesta sopimuksesta ylläpitämään tai lisäämään luonnonarvoja metsässään määräajan. Tästä hän saa tuloa luonnonarvojen ostajalta: maksajina eli luonnonarvojen ostajina voivat toimia vaikkapa alueellinen metsäkeskus tai ympäristökeskus. Luonnonarvokauppasopimukset tehdään tyypillisesti 10–20 vuodeksi kerrallaan, ja määräajan jälkeen alueen käyttö jatkuu maanomistajan haluamalla tavalla.


title: Luonnonarvokauppa

text: Luonnonarvokaupassa huomio on yksityismetsissä ja tavoitteena on saada luonnonsuojelu yhdeksi taloudellisen maankäytön muodoksi vaikkapa puunkaadon, turpeennoston tai metsästyksen rinnalle.


title: Luonnonarvokauppa

text: Vuonna 2003 Satakunnassa aloitettiin Etelä-Suomen metsien monimuotoisuus-ohjelma Metson yhteydessä luonnonarvokauppakokeilu. Sitä luonnehdittiin perinteiseen suojeluun verrattuna asiakaslähtöiseksi toiminnaksi. Tutkimusten mukaan kun maanomistajat ovat yleensä olleet tyytyväisiä suojeluratkaisuista maksettuihin korvauksiin, mutta suojelusuunnittelussa he ovat kokeneet asemansa epätasa-arvoiseksi. Luonnonarvokaupan toivotaan tuovan ratkaisun myös ongelmiin, jotka koskevat suojelupäätösten peruuttamattomuutta ja heikkouksia taloudellisten haittojen korvaamismenettelyssä.


title: Luonnonarvokauppa

text: Yhtenä luonnonarvokaupan kokeilemisen motiivina on ollut Natura 2000 -ohjelman 1990-luvun lopussa synnyttämä arvostelu ja keskustelu luonnonsuojelun tarpeesta ja menettelytavoista. Satakunnassa uutta luonnonsuojelumenetelmää on suunniteltu vuodesta 1996 lähtien. Pohjaa suojelukeksinnölle on antanut maanomistajien ja luonnonsuojelutahojen välillä maakunnassa vallinnut hyvä keskusteluyhteys.


title: Yumi, Yumi, Yumi

text: Yumi, Yumi, Yumi on Vanuatun kansallislaulu. François Vincent Ayssav sekä sävelsi että sanoitti sen. Laulun alkuperäiset sanoitukset ovat bislamankieliset ja siitä tuli Vanuatun kansallislaulu heti valtion itsenäistyttyä vuonna 1980.


title: Yumi, Yumi, Yumi

text:
KERTOSÄE:
Yumi, Yumi, Yumi i glat blong talem se,
Yumi, Yumi, Yumi i man blong Vanuatu!


title: Yumi, Yumi, Yumi

text:
God i givim ples ya long yumi,
Yumi glat tumas long hem,
Yumi strong mo yumi fri long hem,
Yumi brata evriwan!


title: Yumi, Yumi, Yumi

text: KERTOSÄE


title: Yumi, Yumi, Yumi

text:
Plante fasin blong bifo i stap,
Plante fasin blong tedei,
Be yumi i olsem wan nomo,
Hemia fasin blong yumi!


title: Yumi, Yumi, Yumi

text:
Yumi save plante wok i stap,
Long ol aelan blong yumi,
God i helpem yumi evriwan,
Hem i papa blong yumi,


title: Yumi, Yumi, Yumi

text: "Kertosäe:"


title: Yumi, Yumi, Yumi

text: "Kertosäe"


title: Beangrowers

text:
Beangrowers on maltalainen indie rock-yhtye. Yhtyeessä on kolme jäsentä, jotka ovat kaikki syntyneet vuonna 1977
St. Julian'sin kaupungissa, Maltalla. Yhtyeen ensimmäinen single, "Astroboy" julkaistiin maaliskuussa 1999.


title: Oksaalihappo

text: Oksaalihappo, (COOH), systemaattiselta nimeltään etaanidihappo, on yksinkertaisin kaksi happoryhmää sisältävä karboksyylihappo eli dikarboksyylihappo. Oksaalihapon CAS-numero on 144-62-7. Se on eräs voimakkaimmista orgaanisista hapoista. Sen anionit, suolat ja esterit ovat nimeltään oksalaatteja. Oksaalihappo on nimetty "Oxalis"-kasvisuvun mukaan.


title: Oksaalihappo

text: Oksaalihappo on lievä toksiini, joka ärsyttää suolen seinämiä. Sitä on monissa kasveissa, esimerkiksi pinaatissa, raparperissa, punajuuressa ja ketunleivässä. Elimistöön joutunut glykoli muuttuu vähitellen oksaalihapoksi. Oksaalihappo sitoo kalsiumia kalsiumoksalaatiksi, mikä rasittaa munuaisia ja voi aiheuttaa munuaiskiviä.


title: Oksaalihappo

text: Oksaalihappoa käytetään muun muassa ruosteen poistamisessa ja valkaisuaineena sekä valokuvauksessa sävytykseen mm. platina- ja palladiumsävytyksessä. Lisäksi sitä voidaan käyttää puretusaineena värjättäessä tekstiilejä kasviväreillä. Veneilijät käyttävät oksaalihappoa gelcoatin puhdistamiseen varsinkin veneen vesirajassa, johon helposti muodostuu kellertävä raita varsinkin pidettäessä venettä kaupunkien lähistöllä olevissa venesatamissa. Sekoitussuhteena pidetään yleensä noin 10 %, eli 1 litra jauhetta 9 litraan vettä.


title: Oksaalihappo

text: Vesiliuoksesta kiteytetyssä oksaalihapossa on kaksi kidevesimolekyyliä kaavayksikköä kohden: (COOH) · 2HO. Tämän yhdisteen sulamispiste on noin 102 °C.


title: Oksaalihappo

text: Laboratoriossa oksaalihapon määrä voidaan selvittää titraamalla kaliumpermanganaatilla, joka hapettaa oksaalihapon ja oksalaatti-ionit vedeksi ja hiilidioksidiksi. Toisaalta näin voidaan selvittää kaliumpermanganaattiliuoksen pitoisuus.


title: Oksaalihappo

text: Oksaalihappoa tuotetaan teollisesti natriumformiaatista. Natriumformiaatti taas valmistetaan natriumhydroksidin ja hiilimonoksidin välisessä reaktiossa:


title: Stefan Dušan

text: Stefan Uroš IV Dušan Mahtava () (noin 1308 – 20. joulukuuta 1355) oli Serbian kuningas 1331–1346 ja Serbian tsaari 1346–1355. Stefan loi mahtavan Serbian valtakunnan, joka oli eräs aikansa suurvalta ja Euroopan suurimpia valtakuntia.


title: Stefan Dušan

text: Vuonna 1346 Stefan antoi kruunata itsensä "serbien, kreikkalaisten, bulgarien ja albanien tsaariksi".


title: Vuoden 1984 kesäolympialaisten mitalitaulukko

text: Vuoden 1984 kesäolympialaisissa oli ohjelmassa 221 kilpailutapahtumaa. Mitalitaulukon ensimmäinen oli isäntämaa Yhdysvallat.


title: Fiat Barchetta

text: Fiat Barchetta on Fiatin vuosina 1995–2002 ja 2004–2005 valmistama kaksiovinen kangaskattoinen roadster, joka perustuu Fiat Punton pohjalevylle.


title: Fiat Barchetta

text: Moottorina oli 16-venttiilinen 1,8-litrainen (131 hv) bensiinimoottori muuttuvalla venttiilien ajoituksella. Voimansiirtona oli viisivaihteinen manuaalivaihteisto.


title: Fiat Barchetta

text: Vuonna 2000 malli koki pieniä uudistuksia, joista huomattavin oli takaluukun kannessa oleva lisäjarruvalo. Varsinainen kasvojenkohotus tuli vuoden 2002 lopulla, jolloin auto sai uusien puskurien myötä aikaisempaa aggressiivisemman ilmeen.


title: Kemmuna

text: Kemmuna () on saari Välimerellä Maltan saaristossa. Maltan kolmesta asutusta saaresta se on sekä pinta-alaltaan että asukasluvultaan pienin: Kemmunalla asuu alle kymmenen ihmistä, ja sen pinta-ala on noin 3,5 neliökilometriä. Saari sijaitsee Maltan pääsaaren ja Għawdexin välisessä salmessa. Nykyään Kemmuna on luonnonsuojelualue. Hallinnollisesti se kuuluu għawdexilaiseen Għajnsielemin kuntaan.


title: Kemmuna

text:
Kemmunan länsirannikolla sijaitsee Kemmunettin pikkusaari. Saarten välinen sinivetinen ja hiekkarantainen salmi, maltaksi "Bejn il-Kmiemen" eli ’Kemmunojen välissä’ (), on sukeltajien, snorklaajien ja muiden uimarien suosiossa.
Saaren etelärannikolla sijaitsee 1600-luvulla rakennettu Pyhän Marian linnoitus (maltaksi "it-Torri ta’ Santa Marija"). Vittorio Cassar laati sen piirustukset vuonna 1618 johanniittain suurmestari Alof de Wignacourtin toimeksiannosta. Linnoituksen rakentaminen paransi yhteyksiä pääsaaren ja Għawdexin välillä sekä esti barbareskimerirosvoja käyttämästä saarta tukikohtanaan.


title: Kemmuna

text: 1200-luvun juutalaisfilosofi ja kabbalisti Abraham Abulafia vietti viimeiset elinvuotensa Kemmunalla jouduttuaan epäsuosioon. Hän kirjoitti saarella kaksi viimeistä teostaan, "Sefer ha-Ot" (1285–1288) ja "Imre Shefer" (1291).


title: Kemmuna

text: Kun johanniitat saapuivat Maltalle vuonna 1530, Kemmunalla eli runsaasti villisikoja. Siitä tehtiin riistanhoitoalue. Toisen maailmansodan jälkeen saari oli joutomaata, kunnes 1960-luvulta alkaen sen merkitys matkailulle alkoi kasvaa.


title: Filfla

text: Filfla on Maltalle kuuluva pieni, karu ja asumaton saari Välimeressä viisi kilometriä pääsaaren rannikolta etelään. Se on Maltan saarista eteläisin. Saaren pinta-ala on ainoastaan kuusi hehtaaria. Noin sadan metrin päässä Filflasta lounaaseen on Filfolettana tunnettu luoto, jolla sijaitsee Maltan maa-alueen eteläisin piste.


title: Filfla

text: Filflan ainoa pysyvä rakennus oli vuonna 1343 rakennettu luolakappeli, kunnes sekin tuhoutui maanjäristyksessä vuonna 1856. Vuoteen 1971 asti Ison-Britannian meri- ja ilmavoimat käyttivät saarta ampumaharjoitusten kohteena, minkä seurauksena meripeninkulman levyinen alue saaren ympäriltä on nykyään kalastuskiellossa mahdollisten räjähtämättömien ammusten vuoksi. Vuonna 1980 Filfla julistettiin linnustonsuojelualueeksi, ja 1988 Filfla Natural Reserve Act tiukensi säädöksiä edelleen. Saarelle pääsy on rajoitettu vain tieteellisiin tarkoituksiin. Saarella pesii merikeijuja, keltanokkaliitäjiä ja aroharmaalokkeja.


title: Varatuomari

text: Varatuomari (lyh. VT, ) on oikeustieteellinen arvonimi Suomessa.


title: Varatuomari

text: Varatuomarin arvo voidaan myöntää hovioikeuden auskultantille, joka on vuoden käräjäoikeudessa auskultoituaan eli harjoiteltuaan suorittanut asianmukaisesti tälle määrätyt alioikeustuomarin tehtävät ja siten osoittanut saavuttaneensa tuomarintoimessa vaadittavan kokemuksen. Harjoitteluaikana auskultantti työskentelee käräjänotaarin virkanimikkeellä. Hovioikeuden auskultantin arvonimeä voi käyttää tuomarinvalan vannonut, ylemmän oikeustieteellisen korkeakoulututkinnon (lainopin kandidaatti, lakitieteen kandidaatti, oikeustieteen kandidaatti tai oikeustieteen maisteri) suorittanut henkilö, joka on hyväksytty hovioikeuden auskultanttiluetteloon.